Il-glorja ta' Salamun

Salamun kien jaħkem fuq is-saltniet kollha mix-xmara sal-art tal-Filistin u l-fruntieri tal-Eġittu; kollha kienu jħallsu t-tribut u kienu jservu lil Salamun għomru kollu.

U l-provvista ta' kuljum għall-ikel għal Salamun kienet: tletin kor smid u sittin kor dqiq; għaxar baqriet imsemmna u għoxrin oħra tal-mergħa; mitt nagħġa, barra kull xorta ta' ċriev u gazzelli, antilopi u tajr imsemmen.

Għax hu kien isaltan 'l hawn mix-xmara , minn Tifsa sa Gaża, fuq is-slaten kollha 'l hawn mix-xmara.

Kien isaltan is-sliem fl-inħawi kollha ta' madwaru.

Il-poplu ta' Ġuda u Iżrael kien jgħix fiż-żgur, kulħadd taħt id-dielja u t-tina tiegħu, minn Dan sa Birsaba, iż-żmien kollu ta' Salamun.

Salamun kellu erbgħin elf stalla għaż-żwiemel u għall-karrijiet tiegħu, u tnax-il elf rikkieb.

Il-kummissarji kienu jaħsbu, kull wieħed fix-xahar tiegħu, għall-ikel għas-sultan Salamun, u għal dawk kollha li kienu jieklu mill-mejda ta' Salamun; ma kienu jħallu jonqos xejn.

Kienu jieħdu wkoll ix-xgħir u t-tiben għaż-żwiemel u l-bhejjem tat-tagħbija, kulħadd fil-post fejn imissu, u skont ma kellu jagħmel.

U Alla ta għerf lil Salamun u dehen kbir ħafna, u moħħ bla qjies bħar-ramel f'xatt il-baħar.

U l-għerf ta' Salamun kien akbar mill-għerf tan-nies kollha tal-Lvant u mill-għerf kollu tal-Eġittu.

U kien egħref minn kull bniedem: aktar minn Etan l-Eżraħi u minn Ħeman u Kalkol, u Darda, ulied Maħol; u ismu xtered mal-ġnus kollha ta' madwaru.

U qabbel tlitt elef proverbju, u l-għana tiegħu kien ilaħħaq elf għanja u ħamsa.

Kien jaf jitkellem fuq is-siġar: miċ-ċedri li hemm fil-Libanu saż-żuf li jikber mal-ħajt; kien jitkellem fuq il-bhejjem u fuq it-tajr, u fuq il-ħniex u fuq il-ħut.

U kienu jiġu nies mill-ġnus kollha jisimgħu l-għerf ta' Salamun, u mingħand is-slaten kollha tal-art, li kienu semgħu b'għerfu.

Salamun u Ħiram

Ħiram, is-sultan ta' Tir, malli sar jaf li lil Salamun kienu għadhom kif dilkuh sultan, suċċessur ta' missieru, bagħat il-qaddejja tiegħu għandu; għax Ħiram minn dejjem kien jinġieb ma' David.

Lil Ħiram, imbagħad, Salamun bagħat jgħidlu: "Kif taf int, David missieri ma kienx irnexxielu jibni tempju għal isem il-Mulej, Alla tiegħu, minħabba l-gwerer li fihom sab ruħu mdawwar b'għedewwa minn kull naħa; sa ma l-Mulej ġabhom taħt qigħan riġlejh.

U issa li l-Mulej, Alla tiegħi, serraħni mill-ġlied fuq kull naħa, ebda għadu u ebda tfixkil ma baqagħli.

Hawn jien, għalhekk, qiegħed naħseb biex nibni tempju għal isem il-Mulej, Alla tiegħi, hekk kif il-Mulej kien wiegħed lil David missieri, meta qallu: 'Dak ibnek li jiena nqiegħdu suċċessur tiegħek fuq it-tron, hu jkun li jibni t-tempju għal ismi.'

Mela issa qabbadhom jaqtgħuli xi siġar taċ-ċedru mil-Libanu.

Il-qaddejja tiegħi jkunu jaħdmu ma' tiegħek; u għax-xogħol tal-qaddejja tiegħek jiena nħallsek kemm titlobni.

Għax, kif taf int, ħadd ma hawn fostna hawnhekk li jinqala' biex jaqta' s-siġar daqs kemm jinqalgħu għal dan ix-xogħol in-nies ta' Sidon."

Feraħ mhux ftit Ħiram malli sama' x'kien qal Salamun.

Għalhekk qal Ħiram: "Ikun illum imbierek il-Mulej li ta lil David iben għaref, ħalli jmexxi lil dan il-poplu ta' kotra kbira."

U Ħiram bagħat jgħid lil Salamun: "Smajt b'dak li bgħatt tgħidli.

Jien nagħmel kulma tixtieq int dwar l-injam taċ-ċedru u l-injam taċ-ċipress.

Il-qaddejja tiegħi jniżżluh mil-Libanu sal-baħar, u jien ngħabbihom fuq iċ-ċattri fuq il-baħar sa fejn tibgħat tgħidli int, u jien inħotthom hemm, u mbagħad ħudhom int. U int, imbagħad, tagħmel li nixtieq jien, tibgħatli l-provvisti tal-ikel għal dari."

Ħiram kien jibgħat lil Salamun injam taċ-ċedru u injam taċ-ċipress kemm kien irid.

U Salamun kien jibgħat lil Ħiram għoxrin elf kor qamħ , ikel għal daru, u għoxrin kor żejt fin.

Daqshekk kien jagħti Salamun lil Ħiram, sena wara sena.

U l-Mulej kien ta lil Salamun għerf bħalma kien wiegħdu.

Kien hemm il-paċi bejn Ħiram u Salamun, u għamlu patt bejniethom.

Il-bini tat-tempju

Is-sultan Salamun ġabar bil-lieva tletin elf raġel minn Iżrael kollu.

Kien jibgħathom il-Libanu, qatgħa wara oħra, għaxart elef fix-xahar; xahar kienu jagħmluh fil-Libanu, u xahrejn f'darhom.

Kien jieħu ħsiebhom Adoniram.

Ma' dawn Salamun kellu sebgħin elf ruħ oħra għat-tagħbija u tmenin elf għall-qtugħ tal-ġebel mill-muntanja.

Barra t-tlitt elef u tliet mitt suprentendent li għażel biex jgħassu fuq in-nies tax-xogħol.

U s-sultan ordna li jaqtgħu ġebel kbir, ġebel magħżul, ġebel minġur kwadru għas-sisien tat-tempju.

U l-bennejja ta' Salamun u l-bennejja ta' Ħiram u l-Giblin naġru l-ġebel, u ħejjew l-injam u l-ġebel biex jibnu t-tempju.


Fis-sena erba' mija u tmenin wara l-ħruġ ta' wlied Iżrael mill-Eġittu, fir-raba' sena tas-saltna ta' Salamun fuq Iżrael, fix-xahar ta' Żiwi, it-tieni xahar, Salamun beda jibni t-tempju tal-Mulej .

It-tempju li bena s-sultan Salamun lill-Mulej kien sittin driegħ twil, u għoxrin wiesa', u tletin driegħ għoli.

U l-portiku quddiem is-santwarju kien għoxrin driegħ twil, skont il-wisa' tat-tempju, u għaxart idriegħ fond għal quddiem it-tempju.

U fetaħ ukoll twieqi bil-gradi fil-ħitan tal-ġnub.

U tella' wkoll mal-ħajt tat-tempju bini safef safef, madwar il-korsija u s-santwarju, u għamel kmamar dawramejt.

Is-saff ta' taħt wiesa' ħamest idriegħ, tan-nofs sitt idriegħ wiesa'; u t-tielet wieħed sebat idriegħ wiesa', għax kien bena l-ħajt ta' madwar it-tempju tarġa tarġa, minn barra dawramejt, biex it-travi ma jaqbdux mal-ħitan tat-tempju. - Meta nbena t-tempju, inbena b'ġebel maqtugħ u minġur fil-barriera; u la mterqa u lanqas mannara, u ebda għodda oħra, ma kienet tinstama' waqt il-bini tat-tempju. - Il-bieb għall-kmamar t'isfel kien fuq il-ġenb tal-lemin tat-tempju, u mbagħad kont titla' minn garigor għas-saff tan-nofs, u minn tan-nofs għat-tielet wieħed.

Meta mbagħad temm il-bini tat-tempju, saqqfu bi travi u twavel taċ-ċedru.

U l-bini tal-ġnub madwar it-tempju kollu bnieh kull saff ħamest idriegħ għoli u għaqqad kollox mat-tempju bi travi taċ-ċedru.

U waslet il-kelma tal-Mulej lil Salamun: "Din id-dar li int qiegħed tibni - jekk inti timxi skont il-kmandamenti tiegħi , u tagħmel id-digrieti tiegħi, u tħares l-ordnijiet kollha tiegħi, u timxi fuqhom, jien inżomm miegħek il-wegħda li jien għamilt lil missierek David - Jien ngħammar f'nofs ulied Iżrael, u ma nabbanduna qatt il-poplu tiegħi Iżrael."

It-tempju minn ġewwa

U Salamun bena t-tempju u temmu.

Kesa l-ħitan tad-dar minn ġewwa bit-twavel taċ-ċedru, mill-qiegħa tat-tempju sat-travi tas-saqaf, ksieh bit-twavel minn ġewwa; u l-qiegħa tat-tempju ksieha biċ-ċipress.

U kesa l-għoxrin driegħ fil-fond tat-tempju bit-travi taċ-ċedru, mill-qiegħa sat-travi, u ħalla l-parti ta' ġewwa għall-post il-qaddis.

Il-korsija quddiem is-santwarju kienet twila erbgħin driegħ.

Iċ-ċedru li kien hemm ġewwanett fit-tempju kien imnaqqax f'għamla ta' faqqus u ward miftuħ; kollox miksi biċ-ċedru, u ġebel ma kien jidher xejn.

Bena wkoll fil-fond tat-tempju santwarju , biex iqiegħed fih l-arka tal-patt tal-Mulej.

Is-santwarju kien għoxrin driegħ twil, għoxrin driegħ wiesa' u għoxrin driegħ għoli; u ksieh b'deheb mill-ifjen.

U għamel artal taċ-ċedru.

U Salamun kesa t-tempju minn ġewwa b'deheb mill-ifjen u dendel velu b'ħoloq tad-deheb quddiem is-santwarju u ksieh bid-deheb.

It-tempju kollu ksieh bid-deheb, it-tempju kollu kemm hu; u l-artal ta' quddiem is-santwarju ksieh kollu bid-deheb.

U għamel żewġ kerubini taż-żebbuġ għas-santwarju, kull wieħed għaxart idriegħ għoli.

Kerubin minnhom kellu ġewnaħ minnhom ħamest idriegħ, u l-ġewnaħ l-ieħor ħamest idriegħ; għaxart idriegħ mit-tarf ta' ġewnaħ sat-tarf tal-ġewnaħ l-ieħor.

U l-kerubin l-ieħor kien ukoll ta' għaxart idriegħ, qjies wieħed u għamla waħda għaż-żewġ kerubini.

L-ewwel kerubin kien għaxart idriegħ għoli; u hekk ukoll it-tieni wieħed.

Salamun qiegħed il-kerubini f'nofs il-kamra ta' ġewwa nett; dawn kellhom ġwenħajhom miftuħa: il-ġewnaħ ta' wieħed jilħaq ħajt ta' naħa u l-ġewnaħ tal-ieħor jilħaq il-ħajt tan-naħa l-oħra, u l-ġwienaħ f'nofs it-tempju kienu jmissu ġewnaħ ma' ġewnaħ.

U l-kerubini ksiehom bid-deheb.

U l-ħitan tat-tempju żejjinhom kollha dawramejt, u naqqax fihom kerubini, tamar, u ward miftuħ, sew fil-kamra ta' ġewwa sew f'dik ta' barra.

Kesa wkoll bid-deheb il-qiegħa tat-tempju fiż-żewġt ikmamar ta' ġewwa u ta' barra.

Fid-daħla tas-santwarju għamel bieb taż-żebbuġ bil-pilastri u l-blata f'forma ta' pentagonu b'ħames kantunieri.

Kien fih żewġ battenti taż-żebbuġ u naqqax fihom kerubini, tamar u ward miftuħ; imbagħad kesa l-kerubini u t-tamar bid-deheb.

Hekk ukoll għamel fid-daħla tal-korsija: ċaċċiż kwadru taż-żebbuġ, u żewġ battenti taċ-ċipress; kull battent kien f'biċċtejn, waħda tingħalaq fuq l-oħra, sew il-waħda sew l-oħra.

Fihom naqqax kerubini, tamar u ward miftuħ, u kesa kollox bid-deheb.

U dawwar il-bitħa ta' ġewwa b'ħajt ta' tliet filati ġebel minġur u filata injam taċ-ċedru.

Fir-raba' sena, fix-xahar ta' Żiwi , poġġew il-pedamenti tat-tempju tal-Mulej; u fil-ħdax-il sena, fix-xahar ta' Bul, it-tmien xahar tas-sena, it-tempju kien mibni fil-partijiet kollha tiegħu, u f'kulma kienet titlob il-pjanta.

Hekk Salamun it-tempju bnieh f'seba' snin.


Il-palazz ta' Salamun

Salamun ħa ħsieb ukoll jibni l-palazz tiegħu, u dam tlittax-il sena sa ma temmu għalkollox.

Bena l-palazz tal-foresta tal-Libanu; kienet sala kbira; mitt driegħ twila, u ħamsin driegħ wiesgħa, u tletin driegħ għolja; kellha tliet indani ta' kolonni taċ-ċedru bit-travi taċ-ċedru fuqhom.

Kienet imsaqqfa biċ-ċedru fuq il-kmamar ta' fuq it-travi ta' fuq il-kolonni li kienu ħamsa u erbgħin, ħmistax kull indana.

Kellha tliet indani twieqi, tieqa quddiem tieqa, fi tliet indani fuq xulxin; u l-bwieb kollha u t-twieqi kollha kienu kwadri; u tieqa kienet biswit oħra fi tliet indani fuq xulxin.

U bena wkoll is-sala tal-kolonni, twila ħamsin driegħ u wiesgħa tletin; u portiku quddiemha bil-kolonni u saqaf fuqu.

Bena wkoll is-sala tat-tron, fejn kien jamministra l-ġustizzja; "is-sala tal-ġustizzja" kienet miksija biċ-ċedru mill-art sas-saqaf.

Bena wkoll bl-istess mod id-dar fejn kellu jgħammar hu, bnieha fil-bitħa l-oħra 'l ġewwa mis-sala; u bena wkoll bħal din is-sala dar għal bint il-Fargħun, li Salamun kien ħadha b'martu.

Dan il-bini kollu kien mibni b'ġebel magħżul, minġur tal-qjies, maqtugħ bil-munxar, minn ġewwa u minn barra, mill-pedamenti sal-gwarniċun, u minn barra sal-bitħa l-kbira.

Il-pedamenti kienu magħmula minn ġebel magħżul, ġebel kbir, ġebel ta' għaxart idriegħ, u ġebel ta' tmint idriegħ.

U fuqhom imbagħad kien mibni b'ġebel magħżul, minġur tal-qjies, u injam taċ-ċedru.

Il-bitħa l-kbira kellha dawramejt tliet filati ta' ġebel minġur u filata injam taċ-ċedru; hekk ukoll kienu l-bitħa ta' ġewwa tat-tempju tal-Mulej u quddiem is-sala tal-palazz.

It-tagħmir tat-tempju

Is-sultan Salamun bagħat iġib lil Ħiram minn Tir.

Dan kien bin mara armla, mit-tribù ta' Naftali, u missieru kien minn Tir, jaħdem il-bronż.

Kien mimli kollu għerf u dehen, u jaf jaħdem kull xogħol tal-bronż.

Ġie għand is-sultan Salamun u ħadimlu x-xogħol kollu li kellu.

Iż-żewġ kolonni

Ħadimlu ż-żewġ kolonni tal-bronż: waħda kienet ta' tmintax-il driegħ għoli, u ta' tnax-il driegħ kienet id-dawra tagħha.

Kienet vojta minn ġewwa u l-bronż kien oħxon erbat iswaba'; it-tieni waħda kienet l-istess.

U għamel żewġ kapitelli tal-bronż fondut biex iqegħedhom fuq l-irjus tal-kolonni; il-wieħed kien ħamest idriegħ għoli, u l-ieħor ħamest idriegħ ukoll.

U għamel żewġ girlandi, xogħol tal-insiġ, biex jgħattu l-kapitelli li kien hemm fuq l-irjus tal-kolonni, girlanda għall-ewwel kapitell, u girlanda oħra għat-tieni wieħed.

Għamel ukoll żewġ indani rummien dawramejt 'il fuq mill-girlanda, biex jgħatti l-kapitell f'ras il-kolonni; hekk ukoll għamel għat-tieni kapitell.

Fuq il-kapitelli, li kienu fuq l-irjus tal-kolonni fil-portiku, kellhom speċi ta' ġilju, u kien kollox għoli erbat idriegħ.

Fuq il-kapitelli ta' fuq l-irjus tal-kolonni, sewwasew 'il fuq miż-żaqq, li kienet 'il fuq mill-girlanda, kien hemm mitejn rummiena f'indani madwar il-kapitelli fuq it-tieni kapitell.

Imbagħad waqqaf il-kolonni fil-portiku tat-tempju; waqqaf il-kolonna tal-lemin u semmieha Ġakin; u waqqaf il-kolonna tax-xellug u semmieha Bogħaż .

Fuq il-quċċata tal-kolonni kien hemm għamla ta' ġilju.

Hekk kien mitmum ix-xogħol tal-kolonni.

Il-vaska tal-ilma

Għamel ukoll vaska għall-ilma tal-bronż fondut, għaxart idriegħ minn xifer sa xifer; kienet tonda, għolja ħamest idriegħ, b'dawra tal-qjies ta' tletin driegħ.

Taħt ix-xifer kellha indana u għamla ta' faqqus, għaxra kull driegħ, iddur dawramejt magħha; dan il-faqqus kien f'żewġ saffi mdewweb biċċa waħda magħha.

Il-vaska kienet isserraħ fuq tnax-il gendus, tlieta jħarsu lejn it-Tramuntana, tlieta lejn il-Punent, tlieta lejn in-Nofsinhar u tlieta lejn il-Lvant, bil-warrani tagħhom iħares 'il ġewwa; u l-vaska kienet isserraħ fuqhom.

Il-ħxuna tagħha kienet ta' erbat iswaba', u x-xifer kien qisu xifer ta' bieqja, u jixbah fl-għamla lill-warda tal-ġilju.

Kienet tesa' elfejn batt ilma.

L-għaxar imqagħad

U ħadem għaxar imqagħad tal-bronż.

Kull maqgħad kien erbat idriegħ twil, erbat idriegħ wiesa', u tlitt idriegħ għoli.

Din kienet l-għamla ta' dawn l-imqagħad; kellhom it-tilari bil-panewijiet f'nofshom.

Fuq il-panewijiet bejn it-tilari kien hemm imnaqqxin iljuni, baqar u kerubini; u fuq it-tilari, taħt u fuq l-iljuni, il-baqar u l-kerubini, kien hemm imxebilkin girlandi tal-ward.

Kull maqgħad kellu erba' roti tal-bronż bil-fusien tal-bronż ukoll.

Fl-erba' kantunieri, imbagħad, kien hemm riffidiet minn taħt il-lenbija; dawn ir-riffidiet kienu tal-bronż fondut ħerġin 'il barra minn kull girlanda.

Il-maqgħad kellu fetħa 'l ġewwa mir-riffidiet; din il-fetħa kienet tonda, għamla ta' qiegħ il-lenbija, u madwarha kien hemm bħal ċirku għoli nofs driegħ.

Il-panewijiet ma kinux tondi imma kwadri.

L-erba' roti kienu taħt il-panewijiet bil-fusien imwaħħlin mal-maqgħad; u kull rota kienet għolja driegħ u nofs.

L-għamla ta' kull rota kienet bħal dik ta' rota ta' mirkeb; il-fus, iċ-ċirku, l-imgħażel u l-btaten, kollox fondut.

Fl-erba' kantunieri tal-maqgħad kien hemm erba' saqajn, biċċa waħda mal-maqgħad.

Fuq wiċċ il-maqgħad kien hemm bħal ċirku għoli nofs driegħ u r-riffidiet f'wiċċ il-maqgħad u l-panewijiet kienu biċċa waħda miegħu.

U naqqax fuq il-panewijiet kerubini, iljuni u tamar kull naħa skont il-wisa' tagħhom, u xeblek girlandi dawramejt.

Hekk għamel l-għaxar imqagħad; kollha bronż fondut, qjies wieħed u għamla waħda.

L-injiebi

Għamel ukoll għaxart injiebi tal-bronż, kull waħda tesa' erbgħin batt u kbira erbat idriegħ.

U kull lenbija kellha għaliha wieħed mill-għaxar imqagħad.

U qiegħed l-imqagħad ħamsa n-naħa tal-lemin u ħamsa n-naħa tax-xellug tat-tempju.

Il-vaska tal-bronż qegħedha n-naħa tal-lemin tat-tempju, in-naħa tal-Lvant lejn in-Nofsinhar.

Ħiram għamel ukoll il-kaldaruni, il-pwali, u l-bwieqi.

Ix-xogħol mitmum

Ħiram temm ix-xogħol kollu li kellu jagħmel lis-sultan Salamun għat-tempju tal-Mulej; iż-żewġ kolonni, il-kapitelli mżaqqin għal fuq ras iż-żewġ kolonni, iż-żewġ girlandi biex jiksu ż-żewġ kapitelli mżaqqin ta' fuq il-kolonni; l-erba' mitt rummiena għaż-żewġ girlandi, iż-żewġ indani rummien għal kull girlanda li kienet tiksi ż-żaqq taż-żewġ kapitelli ta' fuq ras il-kolonni; l-għaxar imqagħad u l-għaxar injiebi għall-imqagħad, il-vaska tal-ilma, u t-tnax-il baqra għal taħtha; u l-borom, il-pwali u l-bwieqi.

Dawn il-ħwejjeġ kollha li għamel Ħiram lis-sultan Salamun għat-tempju tal-Mulej, kienu kollha tal-bronż ileqq.

Is-sultan dewwibhom fil-wita tal-Ġordan, ħdejn il-mogħdija ta' Adama, bejn Sukkot u bejn Saretan.

Dan it-tagħmir Salamun ma wiżnux; u l-użin baqa' ma tqiesx minħabba l-kotra kbira ta' bronż.

Hekk Salamun għamel it-tagħmir kollu meħtieġ għat-tempju tal-Mulej; l-artal tad-deheb, u l-mejda tad-deheb għall-ħobż tal-preżenza.

L-imnariet ta' deheb fin għal quddiem is-santwarju, ħamsa fuq il-lemin u l-ħamsa l-oħra fuq ix-xellug bil-ward u l-imsiebaħ u l-imqassijiet tad-deheb; u l-kwies, l-imqassijiet, il-bwieqi, l-imgħaref, iċ-ċnieser tad-deheb, il-bażi tal-bibien tal-kamra ta' ġewwa nett, jiġifieri l-post il-qaddis, u tal-bibien tal-korsija; kollox kien tad-deheb pur.

Meta ntemm ix-xogħol kollu li għamel is-sultan Salamun għat-tempju tal-Mulej, ġieb Salamun l-offerti li kien għamel David missieru - il-fidda, id-deheb, u l-ħwejjeġ l-oħra - u qiegħed kollox fl-imħażen tat-tempju tal-Mulej.


Il-konsagrazzjoni tat-tempju

Salamun imbagħad laqqa' flimkien f'Ġerusalemm ix-xjuħ ta' Iżrael, u l-kapijiet tat-tribujiet kollha, u l-prinċpijiet tal-familji ta' wlied Iżrael, biex l-arka tal-patt tal-Mulej itellgħuha mill-belt ta' David, jiġifieri minn Sijon .

Inġabru għalhekk madwar is-sultan Salamun l-irġiel kollha ta' Iżrael: kien ix-xahar ta' Etanim, is-seba' xahar tas-sena, u kien żmien il-festa.

U ġew ix-xjuħ kollha ta' Iżrael, u l-qassisin refgħu l-arka.

U ġarrew l-arka tal-Mulej, u t-tinda tal-laqgħa flimkien ma' kull ħaġa mqaddsa fit-tinda, ġarrewhom il-qassisin u l-leviti.

Is-sultan Salamun u l-ġemgħa kollha ta' Iżrael miġbura madwaru, qagħdu quddiem l-arka joffru sagrifiċċji ta' nagħaġ u baqar, li ma kontx issib tarf tgħoddhom.

Imbagħad il-qassisin wasslu l-arka tal-patt tal-Mulej f'postha ġos-santwarju tat-tempju, jiġifieri fil-post il-qaddis; u qegħduha taħt ġwenħajn il-kerubini: għax il-kerubini kellhom ġwenħajhom miftuħin fuq fejn tqiegħdet l-arka, hekk li l-kerubini kienu jgħattu huma stess wiċċ l-arka u l-lasti tagħha.

Il-bsaten kienu tant twal li rjushom kienu jidhru mill-post qaddis quddiem is-santwarju, imma ma kinux jidhru minn barra, u għadhom hemm sal-lum.

Xejn ma kien hemm ġol-arka ħlief iż-żewġ twavel tal-ġebel imqegħdin hemm minn Mosè meta kien Ħoreb: dawn kienu t-twavel tal-patt li bih il-Mulej intrabat ma' wlied Iżrael huma u ħerġin minn art l-Eġittu.

Xħin il-qassisin ħarġu mis-santwarju ta' barra, is-sħaba mliet it-tempju tal-Mulej, u minħabba fiha l-qassisin ma setgħux ikomplu s-servizz tagħhom, għax il-glorja tal-Mulej kienet imliet it-tempju tal-Mulej.

Imbagħad Salamun qal:

"Qiegħed il-Mulej ix-xemx fis-smewwiet;

imma hu ried jgħammar fid-dlam.

Għalhekk jien bnejtlek dar fejn tgħammar,

post fejn toqgħod għal dejjem."

Id-diskors ta' Salamun

Imbagħad is-sultan dawwar wiċċu u bierek il-ġemgħa kollha ta' Iżrael; waqt li l-ġemgħa kollha ta' Iżrael kienet bilwieqfa.

U qal: "Imbierek il-Mulej, Alla ta' Iżrael, li temm b'idu kulma kien qal b'fommu lil David missieri meta qallu: 'Mindu ħriġt lill-poplu tiegħi mill-Eġittu, ma għażilt ebda belt mit-tribujiet kollha ta' Iżrael, biex fiha nibni tempju li fih ikun hemm ismi; imma għażilt lil David biex isaltan fuq il-poplu tiegħi ta' Iżrael.'

"David missieri kellu f'moħħu li jibni tempju lill-isem tal-Mulej, Alla ta' Iżrael.

U l-Mulej qal lil David missieri: 'Sewwa li kellek f'qalbek li tibni tempju lil ismi, tajjeb li ġiek f'rasek dan: imma mhux int tibnih it-tempju, imma ibnek, li joħroġ mill-ġewwieni tiegħek, għad jibni tempju lil ismi.'

U l-Mulej żamm kelmtu li kien tkellem, u lħaqt jien flok David missieri, u qgħadt fuq it-tron ta' Iżrael, bħalma kien wiegħed il-Mulej, u bnejt it-tempju lil isem il-Mulej, Alla ta' Iżrael.

U għamilt hemm post għall-arka li fiha hemm il-patt tal-Mulej, li għamel ma' missirijietna meta ħariġhom mill-art tal-Eġittu."

It-talba ta' Salamun

Imbagħad Salamun, wieqaf quddiem l-artal tal-Mulej, quddiem il-ġemgħa kollha ta' Iżrael, fetaħ dirgħajh beraħ lejn is-sema u qal: "Mulej, Alla ta' Iżrael, la fis-sema 'l fuq u lanqas hawn isfel fl-art, ma hemm Alla ieħor bħalek, għaliex inti, lil dawk il-qaddejja tiegħek li jimxu fil-preżenza tiegħek b'qalbhom kollha, ma tiksrilhomx il-patt li għamilt magħhom, lanqas ma tonqsilhom mill-imħabba li dejjem urejthom.

Int li żammejt il-wegħda li għamilt lill-qaddej tiegħek David missieri, u kulma tkellimt b'fommok issa temmejtu llum b'idejk.

U issa Mulej, Alla ta' Iżrael, żomm il-wegħda li għamilt lill-qaddej tiegħek David missieri meta għedtlu: 'Ma jonqoslok qatt min joqgħod fuq it-tron ta' Iżrael, kemm-il darba jżommu triqthom u jimxu fil-preżenza tiegħi bħalma kont timxi int.'

U issa, Alla ta' Iżrael, ħa sseħħ kelmtek, li għedt lill-qaddej tiegħek David missieri.

"Imma, tgħid, tassew li Alla se jgħix fuq l-art?

Ara!

Lanqas biss is-smewwiet - u s-smewwiet tas-smewwiet - ma jesgħuk, aħseb u ara dan id-daqsxejn ta' tempju li bnejt jien!

Agħti widen, għalhekk, Mulej, Alla tiegħi, għat-talba u s-supplika tal-qaddej tiegħek; agħti widen għall-għajta ta' ferħ u t-talba li dan il-qaddej tiegħek qiegħed iressaq illum quddiemek.

Lejl u nhar ħarstek taqlagħhiex minn fuq dan it-tempju, minn fuq dan il-post, li għalih int kont għedt: 'Ismi jkun hemm.'

Isma' t-talba li jagħmillek il-qaddej tiegħek għal dan il-post.

Isma', mela, din is-supplika, li l-qaddej tiegħek u l-poplu tiegħek Iżrael, sewwasew f'dan il-post, qegħdin jagħmlulek.

Ismagħna int, mis-sema fejn int toqgħod; ismagħna u aħfrilna.

"Jekk xi ħadd ikun offenda lil għajru, u jkollu jaħlef, u jiġi jaħlef quddiem l-artal tiegħek f'dan it-tempju, isma' int mis-sema, qum u agħmel ħaqq mal-qaddejja tiegħek, billi tikkundanna lill-ħati u tniżżillu fuq rasu għemilu, u tagħmel il-ġustizzja mal-ġust u tħallsu skont il-ġustizzja tiegħu.

"Meta l-poplu tiegħek Iżrael jitkisser quddiem l-għadu tiegħu minħabba li jkun dineb kontrik, u jerġa' lura għal għandek u jfaħħru ismek, jitolbu u jitkarrbu għall-ħniena tiegħek f'dan it-tempju, isma' int mis-sema u aħfer il-ħtija tal-poplu tiegħek Iżrael, u reġġagħhom lura lejn l-art li int tajt lil missirijiethom.

"Meta jingħalqu s-smewwiet u tonqos ix-xita minħabba li jkunu dinbu kontrik, u jiġu jitolbu f'dan il-post u jfaħħru ismek, u jerġgħu lura minn dnubhom, għax tkun għakkisthom, isma' int mis-sema, u aħfer id-dnub tal-qaddejja tiegħek u l-poplu tiegħek Iżrael; urihom it-triq it-tajba li għandhom jimxu fiha u agħti x-xita lil artek, li int tajt b'wirt lill-poplu tiegħek.

"Meta jaqa' l-ġuħ fuq l-art; titfaċċa l-pesta, l-eħtrieq, it-tinwir tas-siġar, il-ġrad u d-dud tal-farfett; meta l-għedewwa tiegħu jagħlquh fl-ibliet tiegħu fil-pajjiż; kull meta jitfaċċa xi flaġell jew mard; imqar jekk bniedem waħdu jonkella l-poplu tiegħek kollu ta' Iżrael, jitlob u jitkarrab bil-ħniena; kull meta xi ħadd jistqarr il-ġrieħi ta' qalbu u jiftaħ idejh lejn din id-dar, isma' int mis-smewwiet fejn tgħammar, u aħfer, u agħmel u agħti lil kulħadd skont imġibtu; int tagħraf qalbu, għax int waħdek tagħraf il-qalb ta' kull bniedem.

Hekk jibżgħu minnek il-jiem kollha li jdumu fuq wiċċ l-art, li inti tajt lil missirijietna.

"U l-barrani wkoll, li mhux mill-poplu tiegħek ta' Iżrael, meta jkun sama' b'ismek il-kbir u l-qawwa ta' idek u driegħek merfugħ u jiġi minn art imbiegħda minħabba f'ismek u jitlob f'dan it-tempju, isimgħu mis-sema li hi għamartek u agħmel kulma jitolbok il-barrani, biex ikunu jafu b'ismek il-ġnus kollha tal-art, u jibżgħu minnek, bħall-poplu tiegħek Iżrael, u jagħrfu li ismek jissejjaħ fuq dan it-tempju li bnejt jien.

"Meta l-poplu tiegħek joħroġ jitqabad kontra l-għedewwa tiegħu fit-triq li int tkun bgħatthom, u jitlob lill-Mulej b'wiċċu lejn din il-belt li int għażilt, u lejn it-tempju li jiena bnejt għal ismek, isma' int mis-smewwiet it-talb u s-suppliki tagħhom, u agħmel ġustizzja magħhom.

"Meta jidinbu kontra tiegħek - u ma hemmx bniedem li ma jidnibx - u tagħdab għalihom, u terħihom f'idejn l-għedewwa, u dawn jegħlbuhom, u jeħduhom ilsiera f'art l-għadu fil-bogħod jew fil-qrib; jekk imbagħad jerġgħu lura lejk minn qalbhom fl-art fejn ikunu lsiera u jikkonvertu, u jitolbu l-ħniena fl-art tal-jasar tagħhom, u jgħidulek: 'Ħatja aħna, dnibna u għamilna l-ħażin'; jekk jerġgħu lura għal għandek b'qalbhom kollha u b'ruħhom kollha f'art l-għedewwa tagħhom, li jkunu jassruhom, u jitolbuk b'wiċċhom lejn arthom, li int tajt lil missirijiethom, lejn il-belt li int ħtart, lejn it-tempju li jien bnejt lil ismek: isma' int mis-sema, fejn tgħammar, it-talb u s-supplika tagħhom, u agħmel ġustizzja magħhom.

Aħfer lill-poplu tiegħek il-ħtijiet kollha kontrik, id-dnubiet kollha li jkun għamel kontra tiegħek, u agħmel li jsibu ħniena f'min ikun jassarhom, u jħennu għalihom.

Għax huma l-poplu tiegħek, il-wirt tiegħek, li int ħriġt mill-Eġittu, mill-forġa tal-ħadid.

"Jalla għajnejk ikunu miftuħa għat-talb tal-ħniena tal-qaddej tiegħek u għall-krib ta' Iżrael, il-poplu tiegħek, u tismagħhom f'kulma jitolbuk.

Għax int warrabthom għalik minn fost il-popli kollha tal-art biex ikunu l-wirt tiegħek bħalma kont wegħedt permezz ta' Mosè, il-qaddej tiegħek, meta ħriġt lil missirijietna mill-Eġittu, Sidi l-Mulej!"

Il-barka ta' Salamun

Xħin Salamun temm jitlob lill-Mulej b'din it-talba u b'din is-supplika kollha, qam minn quddiem l-artal tal-Mulej, fejn kien għarkupptejh b'idejh miftuħa lejn is-sema, waqaf u bierek il-ġemgħa kollha ta' Iżrael b'leħen għoli u qal: "Imbierek il-Mulej li ta l-mistrieħ lill-poplu tiegħu Iżrael bħalma kien wiegħdu.

Ebda wegħda ma sfat fix-xejn milli kien wiegħed permezz tal-qaddej tiegħu Mosè.

Jalla jkun magħna l-Mulej, Alla tagħna, bħalma kien ma' missirijietna; li ma jħalliniex u li ma jitlaqniex, imma li jdawwar qlubna lejh biex nimxu fi triqatu kollha u nħarsu l-kmandamenti, l-ordnijiet u d-digrieti kollha tiegħu, li ordna lil missirijietna.

Jalla dan il-kliem u t-talb li jien għadni kif għamilt quddiem il-Mulej jibqa' lejl u nhar qrib il-Mulej, Alla tagħna.

B'hekk, imbagħad, lili l-qaddej tiegħu, u lill-poplu tiegħu Iżrael, ikun jista' jagħtina dak li jistħoqqilna; kull ħaġa jagħtihielna fil-jum li jkollna bżonnha; ħalli l-ġnus kollha tad-dinja jaslu biex jifhmu li l-Mulej hu tassew Alla, u ħliefu ma hawn ebda ieħor.

U jalla qalbkom, kollha kemm hi, tkun mal-Mulej, Alla tagħna, b'mod li timxu mal-preċetti tiegħu u toqogħdu għall-kmandamenti tiegħu, kif qegħdin tagħmlu llum."

L-offerti ta' Salamun u l-poplu

U s-sultan Salamun u Iżrael kollu miegħu offrew sagrifiċċji quddiem il-Mulej.

Salamun offra bħala sagrifiċċju tas-sliem lill-Mulej dawn l-offerti: tnejn u għoxrin elf gendus, u mija u għoxrin elf nagħġa.

Hekk is-sultan u wlied Iżrael ilkoll ikkonsagraw it-tempju tal-Mulej.

Dak in-nhar stess is-sultan ikkonsagra l-biċċa tan-nofs tal-wesgħa li kienet quddiem il-Mulej, għax hemm offra sagrifiċċji tal-ħruq bl-offerti u x-xaħam tas-sagrifiċċji tas-sliem; għax l-artal tal-bronż, li kien quddiem id-dar tal-Mulej, kien żgħir wisq għas-sagrifiċċji tal-ħruq, għall-offerti u x-xaħam tas-sagrifiċċji tas-sliem.

F'dak iż-żmien Salamun għamel festa b'Iżrael kollu miegħu, ġemgħa kbira ħafna int u dieħel Ħamat sal-wied tal-Eġittu, festa quddiem il-Mulej, Alla tagħna, għal sebat ijiem u sebat ijiem sħaħ oħra, erbatax-il jum b'kollox.

Fit-tmien jum bagħat il-poplu, u huma bierku lis-sultan u kulħadd mar fl-għarix tiegħu, ilkoll ferħana u qalbhom hienja għall-ġid kollu li għamel il-Mulej ma' David, il-qaddej tiegħu, u ma' Iżrael, il-poplu tiegħu.


Il-Mulej ikellem lil Salamun

Ġara li malli Salamun temm il-bini tat-tempju tal-Mulej, u l-palazz tas-sultan, u kulma għoġbu u xtaq li jagħmel, deherlu l-Mulej għat-tieni darba bħalma kien deherlu f'Gibgħon, u l-Mulej qallu: "Smajt it-talba u s-supplika tiegħek li int għamilt quddiemi.

Jiena qaddist din id-dar li int bnejt, u hemm jien inqiegħed ismi għal dejjem; hemm ikunu għajnejja u qalbi l-jiem kollha.

"Issa jekk timxi fil-preżenza tiegħi kif mexa David missierek bis-safa tal-qalb u bis-sewwa, u tagħmel kulma ordnajtlek, tħares il-liġijiet u d-digrieti kollha tiegħi, jiena nżomm sħiħ it-tron tas-saltna tiegħek fuq Iżrael għal dejjem bħalma jien wegħedt lil David missierek meta għedtlu: 'Ma jonqos qatt wieħed minn nislek fuq it-tron ta' Iżrael.'

Imma jekk intom u wliedkom idduru, u twarrbu minni, u ma tħarsux l-ordnijiet u l-liġijiet tiegħi li jiena qegħedtilkom quddiemkom, u tmorru wara allat oħra u taqduhom u tadurawhom, jiena nqaċċat lil Iżrael minn wiċċ l-art li jiena tajthom, u t-tempju li jiena kkonsagrajt għal ismi narmih minn quddiemi; u Iżrael jiġi f'ilsien in-nies, u jaqa' għaż-żufjett fost kemm huma l-ġnus.

U dan it-tempju jsir ħerba, u kull min jgħaddi minn ħdejh jibqa' mistagħġeb, u jsaffar u jgħid: 'Għala l-Mulej għamel hekk lil din l-art u lil dan it-tempju?'

U jweġbuh: 'Għax telqu lill-Mulej Alla tagħhom, li ħareġ lil missirijiethom mill-art tal-Eġittu, u qabdu ma' allat oħra, u adurawhom u qdewhom.

Għalhekk il-Mulej ġieb fuqhom din il-ħerba kollha.' "

Ħidma oħra ta' Salamun

Wara li kienu għaddew għoxrin sena biex bena ż-żewġt idjar, it-tempju tal-Mulej u l-palazz tas-sultan - billi Ħiram, sultan ta' Tir, kien tah injam taċ-ċedru u injam taċ-ċipress u d-deheb kollu li kien xtaq - is-sultan Salamun ta lil Ħiram għoxrin belt fl-art tal-Galilija.

Ħiram ħareġ minn Tir biex jara l-ibliet li kien tah Salamun u ma għoġbuh xejn.

U qallu: "Xi bliet huma dawn li tajtni, ħija?"

U baqgħu jsejħulha art Kabul sal-lum.

Ħiram kien bagħat lil Salamun mija u għoxrin talent deheb .

Dan hu x-xogħol li sar mill-ħaddiema li ġabar bil-lieva s-sultan Salamun biex bena t-tempju tal-Mulej, il-palazz tiegħu, il-Millu , u s-swar ta' Ġerusalemm, Ħasor, Megiddu u Geżer.

Il-Fargħun, sultan tal-Eġittu, tala' u ħa f'idejh lil Geżer, u taha n-nar u ħaraqha, u qatel lill-Kangħanin li kienu jgħammru fiha, u mbagħad taha b'dota lil bintu, mart Salamun.

Għalhekk Salamun raġa' bena l-belt ta' Geżer u Betħoron ta' isfel, Bagħlat u Tadmor fid-deżert, l-ibliet kollha tal-imħażen li kellu Salamun, u l-ibliet għall-karrijiet u l-ibliet għar-rikkieba u kulma kien jogħġob lil Salamun li jibni f'Ġerusalemm u fil-Libanu u fl-art kollha tas-saltna tiegħu.

In-nies kollha li kien baqa' mill-Amurrin, il-Ħittin, il-Periżżin, il-Ħiwwin u l-Ġebusin, li ma kinux minn ulied Iżrael - id-dixxendenti li ġew warajhom fl-art u li wlied Iżrael ma kienx irnexxielhom jeqirduhom - Salamun ġagħalhom jaħdmu bħala lsiera kif għadhom sal-lum.

Iżda minn ulied Iżrael Salamun ma qabbad lil ħadd b'ilsir, għax huma kienu nies tal-gwerra, il-ministri tiegħu, il-kapijiet tiegħu, il-gwerrieri magħżula u l-kmandanti tal-karrijiet u r-rikkieba tiegħu.

U dawn kienu l-kapijiet ewlenin li Salamun qiegħed fuq ix-xogħlijiet tiegħu: ħames mija u ħamsin, li kienu jikkmandaw in-nies tax-xogħol.

Meta bint il-Fargħun telgħet mill-belt ta' David għad-dar tagħha li kien bnielha, Salamun bena l-Millu.

U Salamun tliet darbiet fis-sena kien joffri sagrifiċċji tal-ħruq u sagrifiċċji tas-sliem fuq l-artal li kien bena lill-Mulej, u kien jaħraq l-inċens quddiem il-Mulej, u hekk temm il-bini tat-tempju.

Is-sultan Salamun bena wkoll flotta f'Għesjon-geber, li tinsab ħdejn Elat f'xatt il-Baħar tal-Qasab fl-art ta' Edom.

U Ħiram bagħat il-qaddejja tiegħu mal-qaddejja ta' Salamun fuq l-iġfien, u baħrin li jifhmu fil-baħar.

Dawn marru sa Ofir mnejn ħadu erba' mija u għoxrin talent deheb, u ħaduh għand is-sultan Salamun.


Salamun u s-sultana ta' Saba

U semgħet is-sultana ta' Saba bil-fama ta' tħabrik Salamun għal isem il-Mulej, u ġiet biex iġġarrbu b'mistoqsijiet iebsa.

U ġiet Ġerusalemm b'qatgħa ġmielha ta' kbarat magħha, u b'iġmla mgħobbija b'tagħbija kbira ta' ħwawar, u deheb u ħaġar prezzjuż, u ġiet għand Salamun, u qaltlu kulma kellha maħżun f'qalbha.

U Salamun weġibha għal kulma staqsietu; xejn ma kien hemm li baqa' moħbi għas-sultan, li ma kienx jista' jwieġbu.

U meta s-sultana ta' Saba rat l-għerf kollu ta' Salamun u d-dar li kien bena, l-ikel tal-mejda tiegħu, il-kunsill ta' madwaru, is-servizz tal-qaddejja u lbieshom, il-kuppieri tiegħu, u s-sagrifiċċji tal-ħruq li kien joffri fit-tempju tal-Mulej, baqgħet mistagħġba; u qalet lis-sultan: "Tassew minnu dak li smajt f'arti fuqek u fuq għerfek.

Ma ridtx nemmen dawn il-ħwejjeġ qabel ma ġejt u rajt b'għajnejja.

U ma kinux ħabbruli n-nofs!

L-għerf u l-ġid tiegħek huma aktar milli smajt.

Henjin in-nies tiegħek, henjin il-qaddejja tiegħek, li qegħdin miegħek u jisimgħu dejjem l-għerf tiegħek.

Ikun imbierek il-Mulej, Alla tiegħek, li tgħaxxaq bik u qiegħdek fuq it-tron ta' Iżrael, għaliex il-Mulej dejjem ħabb lil Iżrael u għamlek sultan fuqhom biex tagħmel il-ħaqq u l-ġustizzja."

Imbagħad tat lis-sultan mija u għoxrin talent deheb, kotra kbira ta' ħwawar u ħaġar prezzjuż: qatt ma ġiet kotra kbira ta' ħwawar daqs dik li ġiebet is-sultana ta' Saba lis-sultan Salamun.

U l-istess ġfien ta' Ħiram, li kienu jġorru d-deheb minn Ofir, ġiebu minn Ofir kotra kbira ta' injam tas-sandal u ħaġar prezzjuż.

U mill-injam tas-sandal is-sultan għamel balawstri għat-tempju tal-Mulej u għall-palazz tas-sultan, kitarri u arpi għall-kantanti.

U sal-lum għadu qatt ma ġie u qatt ma deher injam tas-sandal daqs dak li kien wasallu.

U s-sultan Salamun ta lis-sultana ta' Saba kulma kienet tixtieq u talbitu, barra li taha minn rajh ta' sultan li kien.

U hi qabdet it-triq u telqet, hi u l-qaddejja tagħha, lejn pajjiżha.

L-għana ta' Salamun

U d-deheb li kien idaħħal kull sena Salamun kien ilaħħaq mas-sitt mija u sitta u sittin talent, minbarra dak li kienu jġibulu n-neguzjanti u d-dħul tal-kummerċ tal-merkanti, u mingħand is-slaten tal-Għarabja, u l-gvernaturi tal-pajjiż.

U s-sultan Salamun għamel ukoll mitejn tarka tad-deheb battut; u kull tarka ħadet sitt mitt xekel deheb.

U għamel ukoll tliet mitt tarka żgħira tad-deheb battut, u kull waħda ħadet tliet miniet deheb, u qegħedhom is-sultan f'dar il-Foresta tal-Libanu.

U s-sultan għamel tron kbir tal-avorju u ksieh b'deheb mill-ifjen.

It-tron kellu sitt tarġiet, b'ras ta' għoġol fuq wara, u żewġ dirgħajn wieħed fuq kull naħa tal-maqgħad, u żewġ iljuni ħdejn id-dirgħajn, u tnax-il ljun fuq is-sitt tarġiet, wieħed f'kull tarf ta' tarġa, 'l hemm u 'l hawn.

Qatt ma sar bħalu f'ebda saltna.

U l-koppiet li kien jixrob minnhom is-sultan Salamun kienu kollha tad-deheb, u hekk ukoll tad-deheb fin kienu l-koppiet ta' dar il-Foresta tal-Libanu.

Xejn ma kien hemm tal-fidda; għax xejn ma kienu jqisuha l-fidda fi żmien Salamun.

Għax is-sultan kellu ġfien ta' Tarsis fuq il-baħar mal-iġfien ta' Ħiram; darba kull tliet snin dawn l-iġfien ta' Tarsis kienu jmorru u jġibu deheb u fidda, avorju u xadini, u paguni.

U s-slaten tal-art għaddiehom ilkoll is-sultan Salamun fl-għana u fl-għerf.

Id-dinja kollha kienet tfittex li tara wiċċ Salamun biex tisma' għerfu li Alla żejjinlu moħħu bih.

U kien iġiblu kulħadd l-offerta tiegħu, oġġetti tal-fidda u oġġetti tad-deheb, ilbies u armi, ħwawar, żwiemel u bgħula ta' kull sena.

U ġabar Salamun karrijiet u rikkieba, u kellu elf u erba' mitt karru u tnax-il elf rikkieb, u qassamhom fl-ibliet tal-karrijiet u f'Ġerusalemm madwar is-sultan.

U l-fidda li kien hemm f'Ġerusalemm is-sultan ġiebha bħall-ġebel, u l-injam taċ-ċedru għamlu bħall-injam tat-tin selvaġġ li hemm fis-Sefela.

Kienu jġibu ż-żwiemel lil Salamun minn Musri u minn Kuwi ; kienu jġibuhom in-neguzjanti tas-sultan bil-prezz tas-suq.

Karru kien jiġi minn Musri bil-prezz ta' sitt mitt xekel tal-fidda u żiemel b'mija u ħamsin.

Hekk ukoll dawn in-neguzjanti tas-sultan kienu jbigħuhom lis-slaten tal-Ħittin u s-slaten ta' Aram.


Id-dnubiet ta' Salamun

Is-sultan Salamun beda jħobb ħafna nisa barranin - u mhux biss lil bint il-Fargħun, imma wkoll lil nisa minn Mowab, minn Għammon, minn Edom, minn Sidon, u minn fost il-Ħittin - jiġifieri, minn dawk il-ġnus li l-Mulej kellu f'moħħu meta lil ulied Iżrael kien qalilhom: "U la intom ma għandkom tersqu lejhom, u lanqas huma ma għandhom jersqu lejkom; għaliex inkella żgur li qalbkom idawruhielkom għal wara l-allat tagħhom."

Iżda Salamun kellu qalbu marbuta wisq ma' dawn in-nisa.

U kellu seba' mitt mara prinċipessi u tliet mija konkubini.

U dawn in-nisa tiegħu ħassrulu qalbu.

U għalhekk ġara li meta Salamun kien imdaħħal sewwa fiż-żmien, in-nisa li kellu dawrulu tassew qalbu għal wara allat oħra, hekk li qalbu issa ma baqgħetx kollha kemm hi mal-Mulej, Alla tiegħu, bħalma kienet qalb David missieru.

Salamun beda jqim lil Għastoret, alla tan-nies ta' Sidon, u lil Milkom, l-idolu mistkerrah li kienu jqimuh in-nies ta' Għammon.

Din l-imġiba ta' Salamun, li ma baqax ħaġa waħda mal-Mulej sal-aħħar, lill-Mulej xejn ma għoġbitu.

Kemm kien xorta oħra David missieru!

Imbagħad Salamun bena fuq l-għolja biswit Ġerusalemm santwarju lil Kemos, l-għajb ta' Mowab, u lil Molok, l-għajb tal-Għammonin.

U hekk għamel għan-nisa l-oħra kollha barranin, li kienu jaħarqu l-inċens u joffru s-sagrifiċċji lil allathom.

Il-Mulej kien issa inkurlat għal Salamun talli ħalla qalbu tinfired minn miegħu, wara li dan Alla ta' Iżrael kien ġa deherlu darbtejn, u wissieh biex ma jmurx wara allat oħra.

Iżda Salamun ma qagħadx għat-twissijiet li l-Mulej kien għamillu.

U għalhekk qal il-Mulej lil Salamun: "Ladarba ġibt ruħek hekk, u ma ħaristx il-patt tiegħi, u l-liġijiet li tajtek int ma ħaristhomx, jiena se naħtaf u nċarrat is-saltna minn fuqek u nagħtiha lil wieħed li hu qaddej tiegħek.

Imma minħabba f'David missierek din il-ħaġa ma nagħmilhiex fi żmienek.

Minn id ibnek naħtaf is-saltna.

Iżda ma naħtafhilekx kollha kemm hi; ikun hemm tribù, wieħed biss, li lil ibnek inħallihulu, kemm minħabba l-qaddej tiegħi David, kemm minħabba Ġerusalemm li jien għażilt."

Il-kastigi ta' Salamun

Il-Mulej qajjem bniedem għadu kontra Salamun: Ħadad, minn Edom, mill-familja tas-slaten ta' Edom.

Ġara li meta David kien ħabat għal Edom, u Ġowab, il-kmandant tal-eżerċtu, kien tala' jidfen il-mejtin, dan qatel l-irġiel kollha f'Edom (għax Ġowab u Iżrael kollu baqgħu hemm għal sitt xhur sakemm qerdu l-irġiel kollha f'Edom).

Imma Ħadad ħarab, hu u xi rġiel Edumin miegħu mill-qaddejja ta' missieru, u marru l-Eġittu; kien għadu daqsxejn ta' żagħżugħ.

Telqu minn Midjan u marru Paran, ħadu magħhom xi nies minn Paran, u ġew l-Eġittu għand il-Fargħun, sultan tal-Eġittu, u dan tah dar, ħasiblu għall-ikel u tah biċċa art.

U l-Fargħun ħa grazzja ma' Ħadad, u tah lil oħt martu, oħt Taħfenes, ir-reġina-omm .

U oħt Taħfenes wilditlu lil Genubat, iben, u Taħfenes rabbietu fid-dar tal-Fargħun, u Genubat baqa' f'dar il-Fargħun ma' wlied il-Fargħun.

Meta fl-Eġittu sama' li David kien strieħ ma' missirijietu, u Ġowab, il-kmandant tal-eżerċtu, kien miet, Ħadad kellem lil Fargħun: "Ħallini mmur pajjiżi."

U l-Fargħun wieġbu: "X'jonqsok miegħi, biex trid tmur f'pajjiżek?"

U dan qallu: "Xejn, imma ħallini mmur."

U Alla qajjimlu għadu ieħor: Reżon bin Eljada, li kien ħarab mingħand sidu Ħadad-għeżer, is-sultan ta' Soba.

Dan ġabar xi nies madwaru u sar il-kap ta' qatgħa nies, wara li David kien qatel lill-Aramin; imbagħad mar Damasku u baqa' hemm, u sar sultan ta' Damasku.

U kien għadu ta' Iżrael iż-żmien kollu ta' Salamun; kien jagħmel il-ħsara bħalma kien jagħmel Ħadad; kien jobgħod lil Iżrael, u jsaltan fuq Aram.

Il-profezija ta' Aħija

Ġerobogħam bin Nebat, Efrati minn Sereda - ommu kien jisimha Serugħa, armla - qaddej ta' Salamun, rafa' wkoll idejh kontra s-sultan.

U rafa' idejh kontra s-sultan għaliex Salamun kien bena l-Millu, u għalaq is-slieħi li kien hemm fil-ħitan tal-belt ta' David, missieru.

Issa Ġerobogħam kien raġel ta' ħila u qawwa kbira, u meta Salamun ra li ż-żagħżugħ kien jirsisti fix-xogħol, għamlu suprentendent fuq il-ħaddiema miġbura bil-lieva mid-dar ta' Ġużeppi.

U ġara li darba minnhom Ġerobogħam ħareġ minn Ġerusalemm, u fit-triq iltaqa' miegħu Aħija, il-profeta minn Silo; dan kellu fuqu mantar ġdid, u kienu weħidhom fir-raba'.

Imbagħad Aħija qabad il-mantar ġdid li kellu fuqu, u ċarrtu fi tnax-il biċċa.

U qal lil Ġerobogħam: "Ħu għaxar biċċiet, għax dan jgħid il-Mulej, Alla ta' Iżrael: 'Arani, se naħtaf is-saltna minn idejn Salamun, u lilek nagħtik għaxra mit-tribujiet.

Inħallilu tribù wieħed minħabba David, il-qaddej tiegħu, u minħabba Ġerusalemm, il-belt li għażilt minn fost it-tribujiet kollha ta' Iżrael.

Għaliex hu telaqni u niżel jadura 'l Għastoret, alla tas-Sidonin, 'l Kemos, alla ta' Mowab, u lil Milkom, alla tal-Għammonin, u ma mxewx fit-triq tiegħi, u ma għamlux is-sewwa f'għajnejja, u ma ħarisx il-liġijiet u d-digrieti tiegħi, bħal David missieru.

Lilu, imma, ma neħodlux is-saltna sħiħa minn idejh, imma nħallih prinċep il-jiem kollha ta' ħajtu minħabba David, il-qaddej tiegħi li jien għażiltu u li ħares l-ordnijiet u l-liġijiet tiegħi.

Jiena naħtaf is-saltna minn idejn ibnu, u nagħtik għaxar tribujiet minnha.

U lil ibnu nagħtih tribù wieħed, biex jibqa' xrara lil David il-qaddej tiegħi għal dejjem quddiemi f'Ġerusalemm, il-belt li jien għażilt għalija, biex fiha jkun hemm ismi.

U lilek nieħdok u int issaltan fuq kulma tixtieq qalbek, u tkun sultan fuq Iżrael.

U jekk inti tisma' minn kulma nordnalek, u timxi fi triqati u tagħmel dak li hu sew f'għajnejja billi tħares id-digrieti u l-ordnijiet tiegħi, bħalma għamel David il-qaddej tiegħi, jien inkun miegħek u nibnilek dar soda, bħalma bnejt lil David, u nerħi lil Iżrael f'idejk; u b'hekk ngħakkes lil nisel David minħabba f'hekk, imma mhux għal dejjem."

U Salamun beda jfittex kif jeqred lil Ġerobogħam; u Ġerobogħam qabad u ħarab l-Eġittu għand Sisak, sultan tal-Eġittu, u baqa' l-Eġittu sa ma miet Salamun.

Il-mewt ta' Salamun

Il-bqija tal-ġrajja ta' Salamun u ta' kulma għamel, u għerfu, dan kollu jinsab miktub fi Ktieb il-Ġrajja ta' Salamun.

U ż-żmien li dam isaltan f'Ġerusalemm u fuq Iżrael kollu kien ta' erbgħin sena.

U Salamun strieħ ma' missirijietu, u difnuh fil-belt ta' David missieru; u floku beda jsaltan Reħobogħam, ibnu.


Il-firda tas-sultan

Reħobogħam mar f'Sikem , għax f'Sikem kien iltaqa' Iżrael kollu biex jagħmluh sultan.

Ġara li malli Ġerobogħam bin Nebat, li kien għadu l-Eġittu, fejn kien ħarab minn quddiem is-sultan Salamun, sama' b'dan raġa' lura mill-Eġittu.

U bagħtu jsejħulu.

Imbagħad Ġerobogħam u l-ġemgħa kollha ta' Iżrael ġew u qalu lil Reħobogħam: "Missierek qegħdilna madmad iebes fuqna, issa ħaffilna dan il-jasar ta' missierek, u dan it-toqol ta' madmad minn fuqna, u aħna nservuk."

U hu weġibhom: "Morru, ħallu tlitt ijiem jgħaddu, u erġgħu ejjew għandi."

U l-poplu mar.

Imbagħad is-sultan Reħobogħam ħa parir mingħand ix-xjuħ tal-kunsill, li missieru Salamun, kemm dam ħaj, kien iżommhom madwaru biex jgħinuh.

U Reħobogħam staqsiehom: "Xi tweġiba jidhrilkom li għandi nagħti lil dan il-poplu?"

U huma weġbuh: "Jekk int illum toqgħod għal dan il-poplu u taqdihom, tweġibhom u tfittex tkellimhom bit-tajjeb, huma jkunu l-qaddejja tiegħek għal dejjem."

Iżda hu warrab fil-ġenb dan il-parir li tawh ix-xjuħ tal-kunsill, u fittex il-parir taż-żgħażagħ li kienu trabbew miegħu, u li issa kienu madwaru, u staqsiehom: "Xi tweġiba jidhrilkom li għandi nagħti lil dan il-poplu, li kellmuni u qaluli: "Ħaffilna l-madmad li kien qegħdilna fuqna missierek?"

U ż-żgħażagħ li kienu trabbew miegħu weġbuh, u qalulu: "Hekk għid lil dan il-poplu, li kellmuk u qalulek: 'Missierek taqqal il-madmad fuqna u issa ħaffifhulna int,' hekk għidilhom: 'Sebgħi ż-żgħir eħxen minn ġenbejn missieri.

Missieri sawwatkom bil-frosti, imma jiena nsawwatkom bl-iskorpjuni.'

Fit-tielet jum Ġerobogħam u l-poplu kollu ġew għand Reħobogħam, hekk kif kien ordnalhom is-sultan stess meta qalilhom: "Erġgħu ejjew għandi fit-tielet jum."

Iżda kiefra kienet it-tweġiba tas-sultan lill-poplu, għax warrab fil-ġenb il-parir li kienu tawh ix-xjuħ tal-kunsill.

Qagħad għall-parir taż-żgħażagħ, u għalhekk qalilhom: "Missieri taqqlilkom il-madmad, u jien se nżid fuqu.

Missieri kien isawwatkom bil-frosti, imma jien insawwatkom bl-iskorpjuni."

U hekk is-sultan baqa' biex ma tax widen lill-poplu, ladarba din il-ħaġa seħħet kif kien riedha l-Mulej, sewwasew biex il-Mulej isaħħaħ kelmtu li kien qal lil Ġerobogħam bin Nebat permezz ta' Aħija ta' Silo.

Meta Iżrael kollu ra li s-sultan ma tahx widen, il-poplu wieġeb lis-sultan u qallu:

"Ebda sehem ma għandna ma' David;

ebda wirt ma' bin Ġesse!

Għat-tined tiegħek, Iżrael!

Issa aħseb int għal darek, David!"

U Iżrael telqu għat-tined tagħhom.

Iżda Reħobogħam baqa' jsaltan fuq ulied Iżrael li kienu joqogħdu fl-ibliet ta' Ġuda.

Meta mbagħad is-sultan Reħobogħam bagħat lil Adoram, dak li kien jieħu ħsieb ix-xogħol tal-lieva, Iżrael kollu ħaġġru u qatluh.

Imbagħad is-sultan Reħobogħam fittex jirkeb il-karru biex jaħrab lejn Ġerusalemm.

U hekk Iżrael inqata' minn dar David, u baqgħu mifruda minnha sal-lum.

Ġerobogħam sultan ta' Iżrael

Malli Iżrael kollu semgħu li Ġerobogħam kien raġa' lura, bagħtu jsejħulu għal-laqgħa u għamluh sultan fuq Iżrael kollu.

U ħadd minnhom ma mar wara d-dar ta' David ħlief it-tribù ta' Ġuda weħidha.

U Reħobogħam mar Ġerusalemm, u laqqa' d-dar kollha ta' Ġuda u t-tribù ta' Benjamin, mija u tmenin elf gwerrier magħżul, biex jaħbtu għal dar Iżrael, u jġibu s-saltna lil Reħobogħam bin Salamun.

Imma Alla kellem lil Semajja, bniedem ta' Alla, u qallu: "Kellem lil Reħobogħam bin Salamun, sultan ta' Ġuda, u d-dar kollha ta' Ġuda u ta' Benjamin, u l-bqija tal-poplu, u għidilhom: 'Dan jgħid il-Mulej: la titilgħux u la titqabdux ma' ħutkom, ulied Iżrael.

Kulħadd imur lejn daru, għax minni ġej dan kollu.'

" U huma semgħu l-kelma tal-Mulej u reġgħu lura bħalma qalilhom il-Mulej.

Il-qima tal-għoġol

Ġerobogħam bena 'l Sikem fil-muntanji ta' Efrajm u għammar fiha; u mbagħad ħareġ minn hemm u bena Penwel.

Ġerobogħam qal bejnu u bejn ruħu : "Issa jista' jiġri li s-saltna terġa' taqa' f'idejn id-dar ta' David.

Jekk dan il-poplu jibqa' jmur joffri s-sagrifiċċji fit-tempju tal-Mulej f'Ġerusalemm, żgur li l-qalb ta' dawn in-nies iddur mill-ġdid lejn is-sid tagħhom Reħobogħam, sultan ta' Ġuda; u lili joqtluni, u jduru lejn Reħobogħam, sultan ta' Ġuda."

Għalhekk, wara li ħa parir, is-sultan Ġerobogħam għamel żewġ għoġiela tad-deheb, u lill-poplu qallu: "Ilkom tmorru biżżejjed Ġerusalemm!

Iżrael, dawn huma l-allat tagħkom li tellgħukom mill-art tal-Eġittu.

Huwa qiegħed wieħed mill-għoġiela f'Betel, u l-ieħor qiegħdu f'Dan ; u din il-ħaġa waqqgħet lil Iżrael fid-dnub.

Il-poplu kien imur sa Dan biex iqim l-għoġol.

Ġerobogħam bena santwarji fuq l-għoljiet, u l-qassisin għażilhom minn fost il-poplu, li ma kinux min-nisel ta' Levi.

U Ġerobogħam waqqaf festa biex, bħall-festa li kienet issir f'Ġuda, din ukoll issir nhar il-ħmistax tax-xahar, it-tmien xahar tas-sena; u dak in-nhar hu tala' quddiem l-artal.

Hekk ukoll għamel f'Betel biex joffri sagrifiċċju lill-għoġiela li kien għamel; u f'Betel ukoll għażel xi qassisin għas-santwarji li bena fuq l-għoljiet.

U nhar il-ħmistax tax-xahar, it-tmien wieħed tas-sena, xahar li għażlu hu minn rajh, tala' quddiem l-artal li kien għamel f'Betel; dakinhar waqqaf festa għal ulied Iżrael, u tala' quddiem l-artal biex joffri l-inċens.


Il-profezija kontra Ġerobogħam

U bniedem ta' Alla mar minn Ġuda b'messaġġ mingħand il-Mulej għal Betel; u Ġerobogħam kien fuq l-artal jaħraq l-inċens.

U dan il-bniedem, b'ordni tal-Mulej, beda jgħajjat kontra l-artal: "Artal!

Artal!

Dan jgħid il-Mulej: 'Ara, għad jitwieled iben lid-dar ta' David, jismu Ġosija, u jaħraq b'sagrifiċċju fuqek il-qassisin tas-santwarju li qegħdin jaħarqu l-inċens fuqek, u fuqek għad jaħraq l-għadam tal-bnedmin.'

" Dak il-ħin stess ta sinjal u qal: "Din hi l-prova tal-Mulej: Araw, l-artal jinqasam u jittajjar l-irmied minn fuqu."

Malli s-sultan sama' l-kliem li l-bniedem ta' Alla kien qal kontra l-artal f'Betel, Ġerobogħam medd idu minn fuq l-artal u qal: "Aqbduh!"

Imma idu, li kien medd kontrih, ibbieset, u ma setax jiġbidha lura lejh.

U l-artal inqasam, u l-irmied ittajjar minn fuq l-artal, skont is-sinjal li kien ta l-bniedem ta' Alla bl-ordni tal-Mulej.

U s-sultan wieġeb u qal lill-bniedem ta' Alla: "Aqlagħli l-grazzja tal-Mulej, Alla tiegħek, nitolbok, u itlob għalija biex tintraddli idi lura."

U l-bniedem ta' Alla qalagħlu l-grazzja tal-Mulej, u id is-sultan intradditlu lura, u saret bħal qabel.

U s-sultan kellem lill-bniedem ta' Alla: "Ejja d-dar miegħi, u ħu xi ħaġa, u nagħtik rigal."

U l-bniedem ta' Alla wieġeb lis-sultan: "Tista' tagħtini nofs darek, għax ma niġix miegħek, u la niekol ħobż u lanqas nixrob ilma f'dan il-post.

Għax dan hu l-ordni li l-Mulej tani u qalli: 'La tikolx ħobż, u la tixrobx ilma, u lanqas ma għandek terġa' lura mill-istess triq li tkun għaddejt minnha.'

" U telaq minn triq oħra, u ma marx lura mit-triq li minnha kien mar Betel.

U kien hemm joqgħod f'Betel profeta xiħ, u ġew uliedu u ħabbrulu kulma kien għamel il-bniedem ta' Alla f'Betel dakinhar, u l-kliem kollu li kien qal lis-sultan tennewh lil missierhom.

U missierhom staqsiehom: "Liema triq qabad?"

U wliedu wrewh it-triq li kien qabad il-bniedem ta' Alla li kien ġie minn Ġuda.

U qal lil uliedu: "Xidduli l-ħmar."

U xiddewlu l-ħmar, u rikeb fuqu.

U telaq għal wara l-bniedem ta' Alla, u sabu jistrieħ taħt il-balluta u staqsieh: "Int il-bniedem ta' Alla li ġie minn Ġuda?"

U dak wieġbu: "Jien hu."

U qallu: "Ejja miegħi d-dar u kul biċċa ħobż."

U wieġbu: "Ma nistax indur lura u niġi miegħek, u la niekol ħobż u lanqas nixrob l-ilma miegħek f'dan il-post.

Għax il-Mulej kellimni u ordnali: 'La tikolx ħobż u la tixrobx ilma f'dak il-post, u la terġax lura mit-triq li minnha għaddejt biex mort hemm.'

" U dak wieġbu: "Jiena wkoll profeta bħalek, u anġlu kellimni b'ordni tal-Mulej u qalli: 'Reġġgħu lura miegħek f'darek biex jiekol il-ħobż u jixrob l-ilma."

U hekk qarraq bih.

U raġa' lura miegħu, u kiel il-ħobż f'daru, u xorob l-ilma.

U ġara li, waqt li kienu fuq il-mejda, il-Mulej kellem lill-profeta li kien ġiebu lura; u dan sejjaħ lill-bniedem ta' Alla, li kien ġie minn Ġuda, u qallu: "Dan jgħid il-Mulej: 'La int qomt kontra l-kelma tal-Mulej u ma ħaristx l-ordni li tak il-Mulej, Alla tiegħek, u rġajt lura, u kilt il-ħobż u xrobt l-ilma fil-post fejn qallek li la għandek tiekol ħobż u lanqas tixrob ilma, il-katavru tiegħek ma jidħolx f'qabar missirijietek.' "

U ġara li kiel il-ħobż u xorob l-ilma; imbagħad xiddewlu l-ħmar u raġa' lura.

Hu u sejjer iltaqa' miegħu ljun u qatlu.

Il-katavru tiegħu baqa' mixħut fit-triq u l-ħmar wieqaf ħdejh; hekk ukoll l-iljun baqa' wieqaf ħdejn il-katavru.

U xi nies, li kienu għaddejjin mit-triq, raw il-katavru minxur fit-triq u l-iljun wieqaf ħdejn il-katavru; u marru u taw l-aħbar fil-belt fejn kien joqgħod il-profeta x-xiħ.

U sama' l-profeta li kien ġiebu lura mit-triq u qal: "Dan hu l-bniedem ta' Alla li kiser il-kmand tal-Mulej, u l-Mulej telqu lill-iljun, u dan qattgħu u qatlu skont il-kelma li kien qallu l-Mulej."

U kellem lil uliedu u qalilhom: "Xidduli l-ħmar."

U xiddewhulu.

U telaq u sab il-katavru tiegħu mixħut fit-triq, u l-ħmar u l-iljun wieqfa maġenb il-katavru.

L-iljun ma kienx kiel il-katavru u lanqas ma qatta' bċejjeċ lill-ħmar.

U l-profeta rafa' l-katavru tal-bniedem ta' Alla u għabbieh fuq il-ħmar, u raġa' ħadu lura; u l-profeta x-xiħ daħal bih fil-belt biex jibkih u jidfnu.

U poġġa l-katavru fil-qabar tiegħu, u bkew fuqu u bdew jgħajtu: "Jaħasra, ħija."

U ġara li, wara li difnu, kellem lil uliedu u qalilhom: "Meta mmut idfnuni fil-qabar fejn hemm midfun il-bniedem ta' Alla, ħdejn għadmu qiegħdu għadmi.

Għax għad isseħħ il-kelma li hu għajjat, skont l-ordni tal-Mulej, fuq l-artal li hemm f'Betel u għas-santwarji kollha fuq l-għoljiet li hemm fl-ibliet ta' Samarija."

Lanqas wara dan kollu ma raġa' lura Ġerobogħam mit-triq il-ħażina li kien qabad; raġa' għamel qassisin għas-santwarji tal-għoljiet minn fost il-poplu.

Kull min kien irid kien jagħtih is-setgħa u jsir qassis tas-santwarji.

U dan kien id-dnub tad-dar ta' Ġerobogħam, li wassalha għat-tiġrif u l-qerda tagħha minn fuq wiċċ l-art.


Aħija l-profeta jħabbar il-ħsara lil Ġerobogħam

F'dak iż-żmien Abija bin Ġerobogħam marad.

U Ġerobogħam qal lil martu: "Qum u biddel ħwejġek, biex ma jagħrfux li int mart Ġerobogħam, u mur Silo.

Hemm jinsab Aħija l-profeta, dak li kien ħabbarli li kelli nsir sultan fuq dan il-poplu.

U ħu f'idejk għaxar ħobżiet, kagħak, u ġarra għasel; u mur għandu, u hu jgħidlek x'se jgħaddi mit-tifel."

U l-mara ta' Ġerobogħam għamlet hekk, qamet u marret f'Silo, u daħlet f'dar Aħija.

Aħija ma kienx jista' jaraha għax bix-xjuħija kienu tgħammxulu għajnejh.

U l-Mulej ordna lil Aħija: "Ara, mart Ġerobogħam ġejja tistaqsik xi ħaġa dwar binha għax marid.

Dan u dan għidilha."

U hi waslet liebsa lbies b'ieħor, imma malli Aħija sama' l-ħoss ta' riġlejha hi u dieħla l-bieb qalilha: "Idħol, mart Ġerobogħam.

Għaliex int liebsa lbies b'ieħor?

Aħbar iebsa għandi għalik.

Mur għid li Ġerobogħam: 'Dan jgħid il-Mulej, Alla ta' Iżrael: Jiena rfajtek minn nofs il-poplu, u għamiltek prinċep fuq il-poplu tiegħi Iżrael.

Ħtaft is-saltna minn dar David u tajtha lilek.

Imma int ma kontx bħall-qaddej tiegħi David, li kien iħares l-ordnijiet tiegħi, u li kien jimxi warajja b'qalbu kollha, u jagħmel biss dak li hu tajjeb f'għajnejja.

Int għamilt agħar minn dawk kollha li kienu qablek, u mort għamilt allat oħra, u xbihat imdewba biex tgħaddabni u lili xħettni wara dahrek.

Għalhekk arani issa se nġib il-ħsara fuq dar Ġerobogħam, u neqred l-irġiel kollha ta' Ġerobogħam, ilsiera u ħielsa f'Iżrael, u niknes dar Ġerobogħam, bħalma wieħed jiknes iż-żibel, sa ma ntemmu.

Kull min imut fil-belt mill-familja ta' Ġerobogħam, jikluh il-klieb, u min imut fir-raba' jikluh it-tajr tal-ajru.

Għax il-Mulej tkellem.'

"U int issa qum u mur f'darek, u malli tmidd riġlejk ġol-belt, it-tifel imut.

U Iżrael kollu jibkih u jidfnuh: dan waħdu minn dar Ġerobogħam jidħol f'qabru, għax fih biss minn dar Ġerobogħam sab xi ħaġa tajba l-Mulej, Alla ta' Iżrael.

U l-Mulej iqajjem floku sultan fuq Iżrael li jeqred id-dar ta' Ġerobogħam f'dak il-jum.

X'jien ngħid?

Issa stess!

U l-Mulej iħabbat lil Iżrael bħalma r-riħ iħabbat qasba fl-ilma, u jqaċċat lil Iżrael minn fuq din l-art tajba li ta lil missirijiethom, u jxerridhom 'l hemm mix-xmara , talli għamlu x-xbihat tagħhom tal-Asera, allat foloz, u għaddbu lill-Mulej.

U jitlaq lil Iżrael minħabba d-dnubiet li għamel Ġerobogħam, u d-dnubiet li dan ġagħal jagħmel lil Iżrael."

U mart Ġerobogħam qamet, u telqet, u waslet Tirsa.

Malli rifset l-għatba tad-dar, it-tifel miet.

Difnuh u bkewh Iżrael kollu, skont il-kelma tal-Mulej li kien tkellem permezz tal-qaddej tiegħu Aħija, il-profeta.

Il-bqija tal-ġrajja ta' Ġerobogħam, kif tqabad u kif saltan, jinsabu miktuba fi Ktieb il-Ġrajja tas-Slaten ta' Iżrael.

Ġerobogħam dam isaltan tnejn u għoxrin sena; u strieħ ma' missirijietu, u saltan floku Nadab ibnu.

Reħobogħam, sultan ta' Ġuda

Reħobogħam bin Salamun kien isaltan f'Ġuda; kellu wieħed u erbgħin sena meta beda jsaltan, u saltan sbatax-il sena f'Ġerusalemm, il-belt li l-Mulej għażel minn fost it-tribujiet kollha ta' Iżrael, biex fiha jqiegħed ismu.

Ommu kien jisimha Nagħma l-Għammonija.

U Ġuda għamel il-ħażin f'għajnejn il-Mulej, u bi dnubiethom li dinbu xegħlu lill-Mulej bl-għira aktar milli kienu għamlu missirijiethom.

U bnew huma wkoll is-santwarji, il-plieri tal-ġebel u x-xbihat tal-Asera fuq kull għolja u taħt kull siġra tħaddar.

Kien hemm ukoll irġiel prostituti tas-santwarji fil-pajjiż.

F'kelma waħda għamlu l-qżiżijiet kollha tal-ġnus, li Alla kien keċċa minn quddiem ulied Iżrael.

Fil-ħames sena tas-saltna ta' Reħobogħam, Sisak, sultan tal-Eġittu, tala' għal Ġerusalemm .

U ħataf f'idejh it-teżori tat-tempju tal-Mulej, u t-teżori tal-palazz tas-sultan; kollox ħa.

Ħa wkoll it-tarkiet kollha tad-deheb li kien għamel Salamun.

Flokhom Reħobogħam għamel tarkiet tal-bronż u ħalliehom fi ħsieb il-kmandant tal-gwardji li kienu jgħassu f'bieb il-palazz tas-sultan.

U kull meta s-sultan kien imur fit-tempju tal-Mulej, il-gwardji kienu jġorruhom, u mbagħad jerġgħu jqegħduhom fil-kamra tal-gwardji.

U l-bqija tal-ġrajja tas-sultan Reħobogħam u ta' kulma għamel, huma miktubin fi Ktieb il-Ġrajja tas-Slaten ta' Ġuda.

U kien hemm dejjem il-gwerra bejn Reħobogħam u bejn Ġerobogħam.

U Reħobogħam strieħ ma' missirijietu, u difnuh ma' missirijietu fil-belt ta' David.

Ommu kien jisimha Nagħma l-Għammonija; u Abijam, ibnu, beda jsaltan floku.


Abijam, sultan ta' Ġuda

Fis-sena tmintax tas-sultan Ġerobogħam bin Nebat, beda jsaltan Abijam fuq Ġuda.

Tliet snin dam isaltan f'Ġerusalemm; u ommu kien jisimha Magħka bint Absalom.

U għamel id-dnubiet kollha li kien għamel missieru qablu: qalbu ma kinitx sħiħa mal-Mulej, Alla tiegħu, bħalma kienet qalb David missieru.

Madankollu, il-Mulej, Alla tiegħu, ħallielu minħabba David xrara f'Ġerusalemm billi qajjimlu lil ibnu warajh, u żamm wieqfa Ġerusalemm.

Għax David kien għamel is-sewwa f'għajnejn il-Mulej, u qatt f'għomru kollu ma warrab minn dak kollu li kien ordnalu l-Mulej ħlief fil-każ ta' Urija l-Ħitti.

U kien hemm il-gwerra tul ħajtu kollha bejn Reħobogħam u bejn Ġerobogħam.

U l-bqija tal-ġrajja ta' Abijam, u kulma għamel, kollha miktuba fi Ktieb il-Ġrajja tas-Slaten ta' Ġuda; u kien hemm dejjem il-gwerra bejn Abijam u bejn Ġerobogħam.

U Abijam strieħ ma' missirijietu u difnuh fil-belt ta' David; u daħal isaltan floku ibnu Asa.

Asa, sultan ta' Ġuda

Fl-għoxrin sena ta' Ġerobogħam, sultan ta' Iżrael, beda jsaltan Asa, sultan ta' Ġuda.

U saltan wieħed u erbgħin sena f'Ġerusalemm, u ommu kien jisimha Magħka bint Absalom.

U Asa għamel is-sewwa f'għajnejn il-Mulej bħalma kien għamel David missieru.

U warrab l-irġiel prostituti tas-santwarji mill-pajjiż, u neħħa l-idoli kollha li kienu għamlu missirijietu.

Warrab saħansitra lil ommu Magħka u neħħieha minn reġina-omm, għax kienet għamlet idolu moqżież lil Asera; u Asa kisser dan l-idolu u ħarqu fil-wied ta' Kedron.

Imma s-santwarji ma tneħħewx; biss qalb Asa kienet sħiħa mal-Mulej għomru kollu.

U daħħal f'dar il-Mulej l-offerti mqaddsa ta' missieru u l-offerti tiegħu, fidda, deheb u ħwejjeġ oħra.

U kien hemm il-gwerra bejn Asa u bejn Bagħsa, sultan ta' Iżrael, għomorhom kollu.

U Bagħsa, sultan ta' Iżrael, tala' kontra Ġuda, u bena Rama, biex ma jħallix lil Asa, sultan ta' Ġuda, la jidħol u la joħroġ.

U Asa ħa l-fidda u d-deheb kollu li kien baqa' fit-teżor ta' dar il-Mulej, u fit-teżor tal-palazz tas-sultan, u tahom f'idejn il-qaddejja tiegħu, u bagħathom għand Benħadad bin Tabrimmon, bin Heżjon, sultan ta' Aram, li kien joqgħod Damasku, u qallu: "Ħa jkun hemm patt bejni u bejnek, bħalma kien hemm bejn missieri u bejn missierek.

Hawn qiegħed nibgħatlek ir-rigali tal-fidda u d-deheb.

Ħoll il-patt li għandek ma' Bagħsa, sultan ta' Iżrael, sabiex iwarrab minni."

U Benħadad sama' mis-sultan Asa, u bagħat il-kmandanti tal-eżerċtu li kellu, biex jaħbtu għall-ibliet ta' Iżrael; u ħarbtu lil Għijon, lil Dan, lil Abel-bet-magħka, u lil Kinneret kollha bl-art kollha ta' Naftali.

Malli Bagħsa sama' b'dan kollu, waqqaf il-bini ta' Rama u raġa' lura f'Tirsa.

Imbagħad is-sultan Asa laqqa' lil Ġuda kollha bla ma ħalla 'l ħadd, u ħa l-ġebel u l-injam ta' Rama, li bihom kien bnieha Bagħsa; u s-sultan Asa bena bihom Geba ta' Benjamin u Misfa.

Il-bqija tal-ġrajja kollha ta' Asa u r-rebħiet tiegħu, u l-opri tiegħu, u l-ibliet li bena, kollox hu miktub fi Ktieb il-Ġrajja tas-Slaten ta' Ġuda.

Imma fi xjuħitu marad b'riġlejh.

U Asa strieħ ma' missirijietu, u difnuh ma' missirijietu fil-belt ta' David missieru; u daħal isaltan floku Ġosofat ibnu.

Nadab, sultan ta' Iżrael

Nadab bin Ġerobogħam laħaq sultan fuq Iżrael fit-tieni sena ta' Asa, sultan ta' Ġuda; u saltan fuq Iżrael għal sentejn.

U għamel il-ħażin f'għajnejn il-Mulej, u mexa fit-triq ta' missieru; u għamel id-dnubiet tiegħu, li fihom kien waqqa' lil Iżrael.

Bagħsa bin Aħija, mit-tribù ta' Issakar, għamel konfoffa kontrih; u Bagħsa qatlu f'Gibbeton, belt tal-Filistin, meta Nadab u l-Iżraelin kollha kienu dawru lil Gibbeton.

Bagħsa qatlu fit-tielet sena ta' Asa, sultan ta' Ġuda, u sar sultan floku.

Malli beda jsaltan qered id-dar kollha ta' Ġerobogħam; ma kienx hemm ruħ ħajja mid-dar ta' Ġerobogħam li ma qeridhiex skont il-kelma tal-Mulej, li kien tkellem il-Mulej permezz tal-qaddej tiegħu Aħija, is-Siloni, minħabba d-dnubiet ta' Ġerobogħam, li dineb hu u ġagħal lil Iżrael jidinbu, u b'hekk għaddab il-Mulej, Alla ta' Iżrael.

Il-bqija tal-ġrajja ta' Nadab u kulma għamel huma miktuba fi Ktieb il-Ġrajja tas-Slaten ta' Iżrael.

Bagħsa, sultan ta' Iżrael

Fit-tielet sena ta' Asa, sultan ta' Ġuda, beda jsaltan Bagħsa bin Aħija, fuq Iżrael kollu, f'Tirsa; u dam isaltan għal erbgħa u għoxrin sena.

Għamel il-ħażin f'għajnejn il-Mulej, u qabad it-triq ta' Ġerobogħam, u waqa' fi dnubietu, u ġagħal lil Iżrael jidneb.


U waslet il-kelma tal-Mulej lil Ġeħu bin Ħanani, kontra Bagħsa, u qallu: "Billi int, għalkemm jien erfajtek mit-trab u qegħedtek prinċep fuq il-poplu tiegħi Iżrael, qbadt it-triq ta' Ġerobogħam, u waqqajt fid-dnub il-poplu tiegħi Iżrael, u qanqalt l-għadab tiegħi minħabba dnubiethom, arani, se niknes lil Bagħsa u daru; u nagħmel lil darek bħad-dar ta' Ġerobogħam bin Nebat.

Min imut mid-dar ta' Bagħsa fil-belt jikluh il-klieb, u min imutlu fir-raba' jikluh it-tajr tal-ajru."

U l-bqija tal-ġrajja ta' Bagħsa, u kulma għamel, u r-rebħiet tiegħu huma miktuba fi Ktieb il-Ġrajja tas-Slaten ta' Iżrael.

U Bagħsa strieħ ma' missirijietu, u difnuh f'Tirsa; u floku beda jsaltan Ela, ibnu.

U l-kelma tal-Mulej waslet kontra Bagħsa u daru permezz tal-profeta Ġeħu bin Ħanani, mhux biss għall-ħażen li kien għamel f'għajnejn il-Mulej, u għaddbu b'għemil idejh, u sar bħad-dar ta' Ġerobogħam, imma wkoll għax kien qered lil din id-dar għalkollox.

Ela, sultan ta' Iżrael

Fis-sitta u għoxrin sena tas-saltna ta' Asa, sultan ta' Ġuda, beda jsaltan Ela bin Bagħsa fuq Iżrael f'Tirsa; u dam sentejn.

U Żimri, qaddej tiegħu u kaptan ta' nofs il-karrijiet, ikkonfoffa kontrih.

Waqt li Ela kien f'Tirsa, jiekol u jixrob fid-dar ta' Arsa, li kien il-maġġordom tal-palazz f'Tirsa, Żimri daħal, ħabat għalih, u qatlu fis-sena sebgħa u għoxrin ta' Asa, sultan ta' Ġuda, u beda jsaltan floku.

U ġara li malli beda jsaltan, u qagħad fuq it-tron, ħabat għad-dar kollha ta' Bagħsa u ma ħalla minnha ebda raġel, la mill-qraba bid-dritt tal-vendetta u lanqas minn ħbiebu.

Żimri qered id-dar kollha ta' Bagħsa skont il-kelma tal-Mulej, li kien qal fuq Bagħsa permezz tal-profeta Ġeħu, minħabba d-dnubiet ta' Bagħsa, u d-dnubiet ta' ibnu Ela, li għamlu huma u ġagħlu lil Iżrael jagħmlu, b'mod li jqanqlu l-għadab tal-Mulej Alla ta' Iżrael bl-allat fiergħa tagħhom.

U l-bqija tal-ġrajja ta' Ela u kulma għamel, huma miktuba fi Ktieb il-Ġrajja tas-Slaten ta' Iżrael.

Żimri, sultan ta' Iżrael

Fis-sena sebgħa u għoxrin tas-saltna ta' Asa, sultan ta' Ġuda, Żimri saltan għal sebat ijiem f'Tirsa.

Il-poplu kien fil-kamp quddiem Gibbeton tal-Filistin.

U malli l-poplu, li kien fil-kamp, sama' min jgħid: "Żimri kkonfoffa kontra s-sultan u qatlu," dak in-nhar stess fil-kamp għamlu lil Għomri, kmandant tal-eżerċtu, sultan fuq Iżrael kollu.

U Għomri u Iżrael kollu miegħu telqu minn Gibbeton, u dawru 'l Tirsa.

Malli Żimri ra li l-belt inqabdet, mar fit-torri tal-palazz tas-sultan u tah in-nar, u ħaraq fuqu nnifsu l-palazz tas-sultan, u miet; dan seħħ minħabba dnubietu li dineb billi għamel il-ħażin f'għajnejn il-Mulej meta qabad it-triq ta' Ġerobogħam - id-dnubiet li ġagħal lil Iżrael jagħmlu.

U l-bqija tal-ġrajja ta' Żimri, u l-konfoffa li għamel, huma kollha miktuba fi Ktieb il-Ġrajja tas-Slaten ta' Iżrael.

Imbagħad inqasam il-poplu ta' Iżrael, nofs u nofs.

Nofs il-poplu mar wara Tibni bin Ginat, biex jagħmluh sultan; u n-nofs l-ieħor mar wara Għomri.

Imma l-poplu li kien wara Għomri għeleb lil dak li mar wara Tibni bin Ginat; u Tibni miet, u saltan floku Għomri.

Għomri, sultan ta' Iżrael

Fis-sena wieħed u tletin ta' Asa, sultan ta' Ġuda, Għomri sar sultan fuq Iżrael, u dam isaltan tnax-il sena: sitta minnhom għamilhom isaltan f'Tirsa.

Imbagħad xtara l-għolja ta' Samarija mingħand Semer b'żewġ talenti tal-fidda, u bnieha.

U l-belt li bena fuqha semmieha għal Semer li kien sid l-għolja.

Iżda l-għemil ħażin ta' Għomri xejn ma għoġbu lill-Mulej; għamel agħar minn dawk kollha li kien hemm qablu.

U mexa fit-triq ta' Ġerobogħam bin Nebat, u għamel dnubietu li ġagħal lil Iżrael jagħmlu biex xegħlu l-korla tal-Mulej, Alla ta' Iżrael, bl-allat fiergħa tagħhom.

U l-bqija tal-ġrajja ta' Għomri, u ta' kulma għamel u wettaq, huma miktuba fi Ktieb il-Ġrajja tas-Slaten ta' Iżrael.

Għomri strieħ ma' missirijietu, u difnuh f'Samarija; u daħal isaltan floku ibnu Aħab.

Aħab, sultan ta' Iżrael

Aħab bin Għomri sar sultan ta' Iżrael fis-sena tmienja u tletin ta' Asa, sultan ta' Ġuda; u dan Aħab bin Għomri, dam isaltan fuq Iżrael f'Samarija tnejn u għoxrin sena.

Iżda l-għemil ħażin ta' Aħab bin Għomri lill-Mulej xejn ma għoġbu: għamel agħar minn dawk kollha li kien hemm qablu.

Xejn ma kien iqisha bi kbira li jagħmel huwa wkoll id-dnubiet li kien waqa' fihom Ġerobogħam bin Nebat; iżżewweġ lil Ġeżabel, bint Etbagħal, sultan tal-poplu ta' Sidon, u wasal biex ta qima lil Bagħal u adurah.

Lil dan għamillu wkoll artal fit-tempju li bnielu f'Samarija.

Aħab waqqaf ukoll ix-xbieha tal-Asera, u żied jagħmel ħwejjeġ oħra ħżiena, hekk li għaddab għalih lill-Mulej, Alla ta' Iżrael, iżjed milli għas-slaten kollha ta' Iżrael, li kien hemm qablu.

Fi żmienu wkoll Ħijel, minn Betel, bena Ġeriko.

Il-pedament tagħha swielu l-mewt ta' ibnu l-kbir Abiram, u l-bwieb tagħha lil ibnu ż-żgħir Segub, skont il-kelma tal-Mulej, li kien qal permezz ta' Ġożwè bin Nun.


Il-profeta Elija

Elija minn Tisbi ta' Gilgħad, qal lil Aħab: "Daqs kemm hu ħaj il-Mulej, Alla ta' Iżrael, li jien inservi quddiemu, ma jkunx hemm dawn is-snin la nida u lanqas xita, jekk mhux meta nitkellem jien."

Il-Mulej kellem lil Elija u qallu: "Itlaq minn hawn, iġbed lejn il-Lvant, u mur inħeba fil-wied ta' Kerit, biswit il-Ġordan.

Inti tixrob mill-wied, u jien ikkmandajt liċ-ċawl jitimgħek hemmhekk."

Elija telaq u għamel kif qallu l-Mulej, u qagħad ħdejn il-wied ta' Kerit biswit il-Ġordan.

U ċ-ċawl kienu jġibulu ħobż u laħam mas-sebħ u ħobż u laħam filgħaxija.

U kien jixrob mill-wied.

Imma wara ftit taż-żmien il-wied nixef, għax ma kinitx għamlet xita fil-pajjiż.

Il-Mulej kellem lil Elija u qallu: "Qum u mur f'Sarefta ta' Sidon, u oqgħod hemm.

Jien ikkmandajt lil waħda armla minn hemm biex titimgħek."

Qam u rħielha lejn Sarefta.

Kif wasal ħdejn bieb il-belt, kien hemm waħda armla tiġbor il-ħatab.

Elija sejħilha u qalilha: "Jekk jogħġbok, ġibli f'bieqja belgħa ilma x'nixrob."

Hi u sejra, Elija raġa' sejħilha u qalilha: "Ġibli wkoll, jekk jogħġbok, kisra ħobż f'idek."

Hija wieġbet: "Daqs kemm hu ħaj il-Mulej, Alla tiegħek, ma għandi xejn maħbuż; qabda dqiq f'ġarra u ftit żejt fil-kus kulma baqagħli.

Ara, qiegħda niġbor biċċtejn ħatab; issa nħejji xi ħaġa għalija u għal ibni; u mbagħad nikluha u mmutu."

Elija wieġeb: "La tibżax, mur u agħmel kif għedtli: imma qabel agħmel ftira żgħira għalija, u ġibhieli.

Imbagħad agħmel għalik u għal ibnek.

Għax din hi l-kelma tal-Mulej, Alla ta' Iżrael:

Il-ġarra tad-dqiq ma tintemm qatt,

u l-kus taż-żejt ma jitbattalx,

sa dak in-nhar li l-Mulej jibgħat

ix-xita fil-pajjiż."

U dik marret u għamlet kif qalilha Elija.

Damu jieklu għal żmien, hi u hu, u darha kollha.

U l-ġarra tad-dqiq ma ntemmitx, u l-kus taż-żejt ma tbattalx, kif kien qal il-Mulej permezz ta' Elija.

Wara dawn il-ġrajja marad it-tifel ta' dik il-mara li kienet sidt id-dar.

U ġara li l-marda tqawwiet tant li ma kienx baqagħlu iżjed nifs.

U hi qalet lil Elija: "X'hemm bejni u bejnek, bniedem ta' Alla?

Jaqaw ġejt hawn biex tfakkarni fi ħżuniti u toqtolli 'l ibni?"

U hu wieġeb: "Agħtini lil ibnek."

U ħadu minn ħoġorha, u tellgħu fl-għorfa fejn kien jgħammar hu, u meddu fuq il-mitraħ tiegħu.

U sejjaħ lill-Mulej u qal: "Mulej, Alla tiegħi, fuq din l-armla wkoll, li qiegħed magħha, ridt iġġib il-ħsara u toqtlilha lil binha?"

U mtedd tliet darbiet fuq it-tifel, u sejjaħ lill-Mulej u qal: 'Mulej, Alla tiegħi, ħalli ruħ it-tifel tarġa' lura fih!'

U l-Mulej sama' leħen Elija, u ruħ it-tifel reġgħet lura fih, u ħa l-ħajja.

U Elija qabad it-tifel u niżżlu d-dar mill-għorfa, u tah lil ommu; u Elija qalilha: "Ara, ibnek ħaj."

U l-mara qalet lil Elija: "Issa naf li int bniedem ta' Alla, u l-kelma tal-Mulej fuq fommok hi s-sewwa."


Elija u Aħab

U għadda ħafna żmien u l-kelma tal-Mulej waslet lil Elija fit-tielet sena u qallu: "Mur, u ppreżenta ruħek quddiem Aħab, u jien nibgħat ix-xita fuq wiċċ l-art."

U Elija mar biex jidher quddiem Aħab.

Il-ġuħ kien għafas sewwa fuq is-Samarija, u Aħab sejjaħ lil Għobadija, li kien jieħu ħsieb il-palazz.

Issa Għobadija kien jibża' ħafna mill-Mulej.

Meta Ġeżabel kienet qiegħda teqred il-profeti tal-Mulej, Għobadija qabad mitt profeta u ħbiehom, ħamsin ħamsin, fl-għerien, u kien jipprovdilhom ħobż u ilma.

Aħab qal lil Għobadija: "Ejja, mur u ara kull għajn tal-ilma u kull wied fil-pajjiż; għandna mnejn insibu xi ftit tal-ħdura biex inżommu ħajja ż-żwiemel u l-bgħula, u ma nħallux il-bhejjem imutu."

U qassmu l-pajjiż bejniethom biex iduruh.

Aħab qabad triq għalih waħdu, u Għobadija triq oħra għalih waħdu.

Ġara li meta Għobadija kien fit-triq, iltaqa' miegħu Elija għal għarrieda.

Għarfu, u niżel wiċċu fl-art quddiemu, u qallu: "Int jaqaw sidi Elija?"

U qallu: "Jien hu.

Mur għid lil sidek: 'Hawn hu Elija' ".

U wieġbu: "Xi ħtija għandi biex titlaqni f'idejn Aħab biex joqtolni?

Daqs kemm hu ħaj il-Mulej, Alla tiegħek, ma hawnx ġens jew saltna li sidi ma bagħatx għandhom ifittxuk, u lkoll qalulu: 'Mhux hawn'.

U kien iġiegħel lil dik is-saltna jew ġens jaħlef, li ma kinux sabuk.

U issa int tiġi tgħidli: 'Mur għand sidek u għidlu: 'Hawn hu Elija'.

U mbagħad jiġri li jien nitlaq minn ħdejk, u l-ispirtu tal-Mulej iġorrok lejn ma nafx fejn; u jien immur ngħarraf lil Aħab, u ma jsibekx, u joqtolni.

Kun af li l-qaddej tiegħek dejjem kien jibża' mill-Mulej sa minn żgħożiti.

Jaqaw ma għarrfux lil sidi x'kont għamilt meta Ġeżabel kienet toqtol il-profeti tal-Mulej?

Kemm ħbejt mill-profeti tal-Mulej, mitt ruħ, ħamsin ħamsin, fl-għerien, u kont nipprovdilhom ħobż u ilma!

U issa int qiegħed tgħidli: 'Mur għid lil sidek: Hawn hu Elija', biex imbagħad joqtolni."

U Elija wieġbu: "Daqs kemm hu ħaj il-Mulej tal-eżerċti, li jien qiegħed inservi quddiemu, li llum stess nidher quddiemu."

U Għobadija mar jiltaqa' ma' Aħab u tah l-aħbar.

U Aħab mar jiltaqa' ma' Elija.

U ġara li malli Aħab ra lil Elija, Aħab qallu: "Int hawn, int li qiegħed taqleb lil Iżrael ta' taħt fuq?"

U hu wieġbu: "Le, mhux jien li qiegħed naqleb lil Iżrael ta' taħt fuq, imma int u dar missierek, għax intom tlaqtu l-kmandamenti tal-Mulej u mortu wara l-Bagħlim.

U issa ibgħat u iġborli lil Iżrael kollu fuq il-muntanja tal-Karmel u l-erba' mija u ħamsin profeta ta' Bagħal u l-erba' mija tal-Asera, li jieklu mill-mejda ta' Ġeżabel."

U Aħab bagħat messaġġiera ma' Iżrael kollu, u ġabar il-profeti fuq il-Karmel.

Elija resaq lejn il-poplu kollu, u qalilhom: "Kemm se ddumu titlajjaw minn naħa għal oħra?

Jekk il-Mulej hu Alla, morru warajh; inkella morru wara Bagħal, jekk inhu hu."

Il-poplu ma għarafx iwieġeb.

Elija qal lill-poplu: "Mill-profeti tal-Mulej bqajt jiena waħdi; u l-profeti ta' Bagħal ilaħħqu mal-erba' mija u ħamsin wieħed.

Agħtuna żewġ gniedes; ħallu 'l dawn jagħżlu gendus għalihom u jqattgħuh bċejjeċ, u jqegħduh fuq il-ħatab bla ma jkebbsu n-nar.

U jiena nħejji l-gendus l-ieħor u nqiegħdu fuq il-ħatab bla ma nkebbes in-nar.

Intom sejħu l-alla tagħkom, u jiena nsejjaħ isem il-Mulej.

Dak l-alla li jwieġeb permezz tan-nar, dan ikun hu Alla."

"Sewwa!" wieġeb il-poplu kollu.

Imbagħad Elija qal lill-profeti ta' Bagħal: "Agħżlu l-gendus, u ibdew intom, għaliex intom l-iktar fil-għadd.

Intom sejħu isem l-allat tagħkom bla ma tqabbdu n-nar."

Huma ħadu l-gendus li tawhom, ħejjewh, u bdew mis-sbiħ sa nofsinhar isejħu isem Bagħal u jgħajtu: "Bagħal, weġibna!"

Iżda ebda kelma ma kien hemm, u ebda tweġiba; u baqgħu jaqbżu quddiem l-artal li kienu għamlu.

F'nofsinhar Elija beda jiddieħak bihom u jgħidilhom: "Għajtu b'leħen ogħla, għax tassew hu alla: għandu mnejn jinsab imħasseb, jew imħabbat, jew imsiefer; inkella rieqed, ħa jistenbaħ."

U bdew jgħajtu b'leħen ogħla, u jqattgħu ġisimhom, skont id-drawwa tagħhom, bi sjuf u skieken, sa ma beda jċarċar id-demm fuqhom.

Għadda nofsinhar, u baqgħu mitlufa sa ma wasal il-ħin tal-offerta tal-vittma, iżda ma kien hemm ebda kelma, ebda tweġiba, ebda widen.

Elija qal lill-poplu kollu: "Ersqu lejja."

U l-poplu kollu resaq lejh.

U hu raġa' waqqaf l-artal tal-Mulej li kien iġġarraf.

Elija ħa tnax-il ġebla, skont l-għadd tat-tribujiet ta' wlied Ġakobb, li lilu l-Mulej kien qallu: "Iżrael ikun ismek."

U b'dan il-ġebel bena artal għal isem il-Mulej, ħaffer madwaru gandott jesa' daqs żewġ sigħan żerriegħa, qiegħed sewwa l-ħatab, qatta' l-gendus, u qiegħdu fuq il-ħatab.

Imbagħad qalilhom: "Imlew erba' ġarar ilma, u ferrgħuhom fuq il-vittma u fuq il-ħatab."

"Erġgħu għat-tieni darba," qalilhom; u reġgħu għat-tieni darba.

"Erġgħu għat-tielet darba," raġa' qalilhom; u reġgħu għat-tielet darba.

L-ilma tferrex madwar l-artal, u l-gandott ta' madwaru mtela bl-ilma.

Fil-ħin li joffru s-sagrifiċċju, il-profeta Elija ħareġ fin-nofs u għajjat: "Mulej, Alla ta' Abraham, ta' Iżakk u ta' Iżrael, uri llum li inti Alla fost Iżrael, u li jiena l-qaddej tiegħek, u li dan kollu għamiltu għall-kelma tiegħek.

Weġibni, Mulej, weġibni, ħalli jkun jaf dan il-poplu li int, Mulej, int Alla, u li int dawwartilhom qalbhom lura!"

U niżel nar mingħand il-Mulej, u ħaraq il-vittma, u l-ħatab, u l-ġebel, u t-trab, sa ma xorob l-ilma fil-gandott.

U dan rah il-poplu kollu, u nxteħtu wiċċhom fl-art jistqarru: "Jaħweh, Alla hu!

Jaħweh, Alla hu!"

U Elija qalilhom: "Aqbdu l-profeti ta' Bagħal, tħallu 'l ħadd minnhom jeħles."

U qabduhom, u Elija niżżilhom fil-wied ta' Kison, u qatilhom hemm.

Imbagħad Elija qal lil Aħab: "Itla', kul u ixrob, għaliex qiegħed jinstema' ħoss kbir ta' xita."

Aħab tala' jiekol u jixrob.

U Elija tala' fuq il-quċċata tal-Karmel, inxteħet fl-art, u qiegħed wiċċu bejn irkupptejh.

U qal lill-qaddej tiegħu: "Itla', u ħares lejn in-naħa tal-baħar."

Dak tala', ħares, u qal: "Ma hemm xejn."

Qallu: "Erġa' mur seba' darbiet."

U l-qaddej tala' seba' darbiet.

Mas-seba' darba qabad jgħajjat: "Ara, hemm sħaba daqs keffa ta' id ta' raġel, tielgħa mill-baħar."

Qallu Elija: "Mur għidlu lil Aħab: 'Arma l-karru u inżel, qabel ma tilħqek ix-xita'."

Malli dan, is-sema swied, qam ir-riħ, u bdiet nieżla xita kbira.

Aħab rikeb u telaq lejn Ġeżragħel.

U id il-Mulej niżlet fuq Elija, u dan ħażżem qaddu, u mar jiġri jilħaq lil Aħab sa fejn jibda Ġeżragħel.


Elija jaħrab lejn il-Ħoreb

Aħab għarraf lil Ġeżabel b'kulma kien għamel Elija, u kif qatel lill-profeti kollha bix-xabla.

U Ġeżabel bagħtet messaġġier lil Elija jgħidlu: "Dan jagħmluli l-allat u iżjed minn hekk, jekk għada bħalissa ma nkunx għamilt minn ħajtek kulma sar mill-ħajja ta' kull wieħed minnhom."

U baża', u qabad u telaq biex isalva ħajtu, u mar Birsaba li hemm f'Ġuda, u ħalla l-qaddej tiegħu hemm.

Il-profeta rħielha lejn id-deżert.

Wara jum mixi waqaf, inxteħet taħt siġra tal-ġummar, talab li jmut, u qal: "Issa biżżejjed, Mulej; ħudli 'l ħajti, għax m'iniex aħjar minn missirijieti!"

U mtedd għad-dell tal-ġummara, u raqad.

Kif kien rieqed messu anġlu, u qallu: "Qum u kul!"

Elija dawwar wiċċu, u lemaħ ħdejn rasu ftira moħmija u ġarra ilma; kiel u xorob, u raġa' mtedd.

Għat-tieni darba ġie l-anġlu tal-Mulej, u raġa' messu u qallu: "Qum u kul, inkella ma tkunx tiflaħ għall-mixja li fadallek."

Elija qam, kiel u xorob, u bis-saħħa ta' dak l-ikel baqa' miexi għal erbgħin jum u erbgħin lejl sa ma wasal Ħoreb, il-muntanja tal-Mulej.

Hemmhekk daħal fl-għar u għadda l-lejl ġo fih.

U waslitlu l-kelma tal-Mulej u qallu: "Hawn x'inti tagħmel, Elija?"

U hu wieġeb: "Għandi qalbi tħeġġeġ għall-aħħar għall-Mulej, Alla tal-eżerċti, għaliex ulied Iżrael ħallew il-patt tiegħek, farrku l-artali tiegħek, u 'l-profeti tiegħek qatluhom bix-xabla.

Jien waħdi bqajt, u qegħdin ifittxu jneħħuli ħajti."

U Alla wieġbu: "Oħroġ, u oqgħod fuq il-muntanja quddiem il-Mulej."

U hemm hu, jgħaddi l-Mulej; riħ qawwi , b'saħħa li jofroq il-muntanji u jfarrak il-blat, għadda quddiem il-Mulej; imma l-Mulej ma kienx f'dan ir-riħ.

U wara dan ir-riħ theżżet l-art imma l-Mulej ma kienx f'din it-theżżiża.

U wara t-theżżiża kien hemm in-nar, imma l-Mulej ma kienx fin-nar.

Wara n-nar inħasset żiffa ħelwa.

Elija, kif ħassha, għatta wiċċu bil-mantell, ħareġ barra, u waqaf f'bieb l-għar.

U fil-ħin jisma' leħen jgħidlu: "X'inti tagħmel hawn, Elija?"

Il-Mulej qal lil Elija: "Itlaq u erġa' aqbad triqtek lejn id-deżert ta' Damasku.

U malli tasal, idlek lil Ħażajel bħala sultan ta' Aram; hekk ukoll lil Ġeħu bin Nimsi, idilku sultan ta' Iżrael; u lil Eliżew bin Safat, ta' Abel-meħola, idilku profeta flokok.

Jekk xi ħadd jeħles mix-xabla ta' Ħażajel, joqtlu Ġeħu; u jekk xi ħadd jeħles mix-xabla ta' Ġeħu, joqtlu Eliżew.

Jiena nħalli f'Iżrael sebat elef, jiġifieri dawk kollha li ma niżlux għarkupptejhom quddiem Bagħal, u dawk kollha li ma bisuhx b'xufftejhom."

Elija telaq minn hemm u sab lil Eliżew bin Safat, waqt li kien qiegħed jaħrat bi tnax-il żewġ gniedes quddiemu; u hu kien qiegħed imexxi t-tnax-il wieħed.

Resaq lejh Elija, u xeħet fuqu l-mantell tiegħu .

Dan ħalla l-gniedes u mar jiġri wara Elija jgħidlu: "Ħallini mmur insellem lil missieri u 'l ommi, imbagħad niġi warajk."

"Mur," qallu Elija, "u erġa' ejja; għaliex x'għamiltlek jiena?"

Eliżew tbiegħed minnu, qabad żewġ gniedes, qatilhom u offriehom sagrifiċċju.

U bl-għodda tal-ħrit sajjar il-laħam, qassmu lin-nies, u kielu.

U hu mar wara Elija, u beda jservih.


Aħab u Benħadad

Benħadad, sultan ta' Aram, ġabar l-eżerċtu kollu tiegħu; kellu miegħu tnejn u tletin sultan, u żwiemel u karrijiet, u tala', u dawwar Samarija, u ħabat għaliha.

U bagħat messaġġiera fil-belt għand Aħab, sultan ta' Iżrael, u qallu: "Dan jgħid Benħadad: 'Il-fidda u d-deheb tiegħek tiegħi huma, u hekk ukoll in-nisa tiegħek u l-aħjar fost uliedek huma tiegħi.'

U s-sultan ta' Iżrael wieġeb u qallu: "Iva, kif tgħid int, sultan sidi; tiegħek jien, u kulma għandi."

Imma l-messaġġiera reġgħu ġew u qalulu: "Dan jgħid Benħadad: 'Jien bgħatt ngħidlek: il-fidda u d-deheb tiegħek, u wliedek u n-nisa tiegħek, tagħtihom lili.

Mela għada bħalissa nibgħat il-qaddejja tiegħi għandek, u jfittxulek darek u djar il-qaddejja tiegħek, u kulma jogħġobhom, jaqbduh f'idejhom u jeħduh.' "

U s-sultan ta' Iżrael sejjaħ l-anzjani kollha tal-pajjiż u qalilhom: "Kunu afu u araw li dan qiegħed ifittxilna l-ħsara.

Bagħat għandi għan-nisa tiegħi u għal uliedi, għall-fidda u d-deheb tiegħi, u jien ma ċaħħadtux minnhom."

U x-xjuħ u l-poplu qalulu lkoll: "La tismax minnu, u toqgħodx għalih."

U qal lill-messaġġiera ta' Benħadad: "Għidlu lis-sultan sidi: 'Kulma bgħatt titlob lill-qaddej tiegħek qabel, nagħmlu; imma dan ma nistax nagħmlu.'

" U l-messaġġiera marru, u tawh ir-risposta.

U Benħadad bagħat jgħidlu: "Dan jagħmluli l-allat u iżjed, jekk it-trab tas-Samarija jkun biżżejjed biex kull wieħed mill-kotra li għandi warajja jieħu qabda ta' id."

U s-sultan ta' Iżrael wieġeb u qallu: "Għidulu: 'Qis li min ixidd l-armi, ma jiftaħarx bħal min ineħħihom minn fuqu.' "

Ġara li malli Benħadad sama' dan il-kliem kif kien qiegħed jixrob, hu u s-slaten, fl-għerejjex, ordna lill-qaddejja tiegħu: "Tqassmu."

U tqassmu madwar il-belt.

U ara, wieħed profeta resaq lejn Aħab, is-sultan ta' Iżrael, u qallu: "Dan jgħid il-Mulej: 'Qiegħed tara int din il-kotra kbira?

Arani llum se nerħihielek f'idejk, u tkun taf li jien il-Mulej."

U Aħab staqsieh: "Permezz ta' min?"

U hu wieġbu: "Dan jgħid il-Mulej; permezz taż-żgħażagħ tal-kapijiet tal-provinċji."

Aħab issokta jistaqsi: "Min jibda t-taqbida?"

U dak wieġeb: "Inti."

U Aħab, imbagħad, għadd iż-żgħażagħ tal-kapijiet tal-provinċji, u kien hemm mitejn u tnejn u tletin; imbagħad għadd il-kotra kollha ta' wlied Iżrael li kienu sebat elef.

U ħarġu f'nofsinhar meta Benħadad kien qiegħed jixrob u jisker fl-għarix flimkien mat-tnejn u tletin sultan li kienu marru jgħinuh.

Ħarġu l-ewwel iż-żgħażagħ tal-kapijiet tal-provinċji; u Benħadad bagħat jitkixxef, u għarrfuh u qalulu: "Ħarġu xi nies mis-Samarija."

U hu wieġeb: "Jekk ħarġu għall-paċi aqbduhom ħajjin; u jekk ħarġu għall-ġlied aqbduhom ħajjin l-istess."

U dawk ħarġu mill-belt - iż-żgħażagħ tal-kapijiet tal-provinċji bl-eżerċtu warajhom.

U kull wieħed minnhom darab lil ta' quddiemu; u l-Aramin ħarbu u l-Iżraelin għamlu għal warajhom; u Benħadad, is-sultan ta' Aram, ħarab fuq iż-żiemel flimkien mar-rikkieba.

U ħareġ is-sultan ta' Iżrael u ħabat għaż-żwiemel u l-karrijiet, u ta xebgħa kbira lill-Aramin.

U resaq lejn is-sultan ta' Iżrael il-profeta, u qallu: "Mur u arma ruħek; fittex u ara x'għandek tagħmel, għaliex la tasal sena oħra , is-sultan ta' Aram jerġa' jitla' għalik."

Rebħa oħra fuq Benħadad

Il-qaddejja tas-sultan ta' Aram qalulu: "L-allat tagħhom huma allat tal-muntanji, għalhekk huma għelbuna.

Jekk aħna naħbtu għalihom fil-wita, negħlbuhom żgur.

Issa agħmel hekk: neħħi s-slaten kull wieħed minn postu, u qiegħed flokhom fizzjali.

U rawwem eżerċtu daqs l-eżerċtu li tlift, żiemel b'żiemel, u karru b'karru, imbagħad naħbtu għalihom fil-wita, u negħlbuhom żgur."

U sama' minn kliemhom, u għamel hekk.

Ġara li malli għaddiet sena Benħadad għadd l-Aramin u tala' Afek biex jaħbat għal Iżrael.

U wlied Iżrael kienu magħduda u armati u ħarġu għalihom; u waqqfu l-kamp quddiemhom bħal żewġ imrieħel mogħoż, imma l-Aramin kienu jimlew l-art.

U bniedem ta' Alla resaq u qal lis-sultan ta' Iżrael: "Dan jgħid il-Mulej: 'Talli l-Aramin qalu: Alla tal-muntanji hu l-Mulej, u mhux alla tal-widien, jien nerħi f'idejk din il-kotra kbira kollha, u tkunu tafu li jien il-Mulej.' "

U huma baqgħu fil-kamp quddiem xulxin għal sebat ijiem, u fis-seba' jum qabdet it-taqtigħa; u wlied Iżrael darbu f'jum wieħed mill-Aramin mitt elf raġel mill-fanterija.

Il-bqija ħarbu lejn Afek fil-belt, u s-sur waqa' fuq is-sebgħa u għoxrin elf ruħ li kien għad fadal.

Benħadad ukoll ħarab, u daħal il-belt ifittex jinħeba minn kamra għal oħra.

U l-qaddejja tiegħu qalulu: "Smajna li s-slaten ta' dar Iżrael, slaten ħanina.

Ħalli, mela, inxiddu xkejjer ma' ġenbejna, u ħbula ma' għonqna, u noħorġu lejn is-sultan ta' Iżrael; għandu mnejn iħallik tgħix."

U xiddew xkejjer ma' ġenbejhom, u ħbula ma' għonqhom, u marru għand is-sultan ta' Iżrael u qalulu: "Il-qaddej tiegħek Benħadad jgħid: 'Iddew!

Ħallini ngħix!'

" U hu wieġeb: "Għadu ħaj?

Huwa ħija."

Dawn in-nies ħaduha b'sinjal tajjeb, u fittxew ħatfuh fil-kelma u qalulu: "Benħadad ħuk?"

U Aħab qalilhom: "Morru ġibuh."

Imbagħad Benħadad ħareġ jiltaqa' miegħu; Aħab tellgħu fuq il-karru.

U Benħadad qallu "Jien irroddlok lura l-ibliet li missieri kien ħa lil missierek, u int tiftaħ swieq f'Damasku, bħalma kien fetaħ missieri f'Samarija."

U Aħab wieġbu: "U jien inħallik tmur b'dan il-patt."

U għamel patt miegħu u ħallieh imur.

U wieħed minn ulied il-profeti, b'ordni tal-Mulej, qal lil wieħed minn sħabu: "Idrobni, nitolbok."

Imma dak ma riedx jidorbu.

U qallu: "Talli int ma smajtx il-kelma tal-Mulej, ara, int u titbiegħed minni jidorbok l-iljun."

U warrab minn ħdejh, u sabu l-iljun, u dan ħabat għalih u qatlu.

U sab raġel ieħor u qallu: "Idrobni."

U r-raġel darbu u ferieh.

U l-profeta mar jistenna s-sultan fit-triq, bla ma wera ruħu min hu billi għatta għajnejh b'faxxa.

U kif kien għaddej is-sultan, hu beda jgħajjat lis-sultan, u jgħid: "Il-qaddej tiegħek ħareġ f'nofs it-taqbida, u, ara, wieħed raġel warrab u ġiebli wieħed, u qalli: "Ħu ħsieb dan ir-raġel.

Jekk jirnexxilu jaħrab, ikollok tħallas ħajtu b'ħajtek, jew b'talent tal-fidda.

U kif kien il-qaddej tiegħek ħsiebu 'l hemm u 'l hawn, dak ħarab."

U s-sultan ta' Iżrael qallu: "Din hi s-sentenza!

Int stess qtajtha."

U l-profeta malajr neħħa l-faxxa minn fuq għajnejh, u s-sultan ta' Iżrael induna li kien wieħed mill-profeti.

U dan qallu: "Dan jgħid il-Mulej: 'Talli int ħallejt jitlaq minn idejk bniedem li jien kont sħett, ħajtek se tagħmel tajjeb għalih, u l-poplu tiegħek għall-poplu tiegħu.' "

U s-sultan ta' Iżrael telaq lejn daru qalbu sewda u inkurlat, u daħal f'Samarija.


Aħab u Nabot

Wara dan ġara li Nabot, raġel minn Ġeżragħel, kellu għalqa tad-dwieli f'Ġeżragħel ħdejn il-palazz ta' Aħab, sultan ta' Samarija.

U Aħab qal lil Nabot: "Agħtini l-għalqa tiegħek tad-dwieli biex nagħmel minnha ġnien tal-ħxejjex billi qiegħda maġenb dari.

Flokha nagħtik għalqa oħra tad-dwieli aħjar minnha; jew, jekk jidhirlek li jkun aħjar, nagħtik flus b'kemm tiswa."

Iżda Nabot wieġeb lil Aħab: "Iħarisni l-Mulej milli qatt nagħtik wirt missirijieti!"

Aħab mar id-dar bil-buli u b'dagħdigħa fuqu minħabba fil-kliem li Nabot, il-Ġeżragħeli, kien qallu: "Ma nagħtikx wirt missirijieti."

Mar jimtedd f'soddtu, dawwar wiċċu u ma kiel xejn.

Resqet lejh martu Ġeżabel, u staqsietu: "Għala inti bil-buli, u ma trid tiekol xejn?"

U hu wieġeb: "Jien kellimt lil Nabot, il-Ġeżragħeli, u għedtlu: 'Agħtini l-għalqa tiegħek tad-dwieli bil-flus kemm tiswa; jew, jekk jidhirlek li jkun aħjar, nagħtik għalqa oħra tad-dwieli flokha."

U hu wieġeb: "Ma nagħtikx l-għalqa tiegħi tad-dwieli."

U martu Ġeżabel qaltlu: "Issa int tridha ta' sultan fuq Iżrael?

Qum, ħu xi ħaġa tal-ikel, u tieħu r-ruħ.

Jiena nagħtihielek l-għalqa tad-dwieli ta' Nabot, il-Ġeżragħeli."

U kitbet ittra f'isem Aħab, u ssiġillatha bis-siġill tiegħu; u l-ittra bagħtitha lix-xjuħ u lill-kbarat li kienu jgħammru ma' Nabot fil-belt tiegħu.

U fl-ittra kitbet, u qalet: "Niedu sawma, u qiegħdu lil Nabot f'ras il-kotra.

U qiegħdu tnejn min-nies ta' qattagħni biswitu biex jixhdu kontrih, u jgħidulu: 'Dgħajt b'Alla u bis-sultan,' u mbagħad oħorġuh, u ħaġġruh sa ma jmut."

In-nies tal-belt tiegħu, ix-xjuħ u l-kbarat li kienu jgħammru fil-belt tiegħu, għamlu kif bagħtet tgħidilhom fl-ittra Ġeżabel.

Nidew sawma, u qiegħdu 'l Nabot f'ras il-poplu.

U ġew tnejn min-nies mill-agħar, u poġġew quddiemu; imbagħad dawn in-nies mill-agħar xlew lil Nabot quddiem il-poplu b'dan il-kliem: "Nabot seħet lil Alla u lis-sultan."

Ħarġuh barra mill-belt, ħaġġruh, u miet.

Malli dan, bagħtu jgħidu lil Ġeżabel: "Nabot ġie mħaġġar u miet."

Meta Ġeżabel semgħet li Nabot ħaġġruh u miet, marret tgħid lil Aħab: "Qum u ħu l-għalqa tad-dwieli ta' Nabot, il-Ġeżragħeli, li ma riedx jagħtihielek bil-flus!

Nabot ma għadux ħaj: miet!"

Malli Aħab sama' li Nabot miet, qam u niżel jieħu f'idejh l-għalqa tad-dwieli ta' Nabot il-Ġeżragħeli.

Il-Mulej kellem lil Elija, it-Tisbi, u qallu: "Qum, inżel għand Aħab, is-sultan ta' Iżrael, li jgħammar f'Samarija.

Issibu fl-għalqa tad-dwieli ta' Nabot, fejn niżel biex jeħodha f'idejh.

U għidlu dan: 'Hekk jgħid il-Mulej: L-ewwel qtilt, u issa tisraq!

U żid għidlu: 'Hekk jgħid il-Mulej: Fejn il-klieb lagħqu demm Nabot, hemm il-klieb jilagħqu demmek ukoll ."

U wieġeb Aħab lil Elija: "Qbadtni, ja għadu tiegħi?"

"Qbadtek," qallu, "u la darba int begħt ruħek biex tagħmel il-ħażin quddiem il-Mulej, arani jien issa se nġib fuqek il-ħsara; jien neqred nislek warajk, inqaċċat mid-dar ta' Aħab l-irġiel kollha, ħielsa jew ilsiera, f'Iżrael.

U nagħmel mill-familja tiegħek bħall-familja ta' Ġerobogħam bin Nebat, u bħall-familja ta' Bagħsa bin Aħija, għax inti għaddabtni u waqqajt lil Iżrael fid-dnub."

Il-Mulej tkellem ukoll għal Ġeżabelu qal: 'Fuq is-swar ta' Ġeżragħel lil Ġeżabel għad jikluha l-klieb.'

Kull min mill-familja ta' Aħab imut fil-belt, jikluh il-klieb; u min imut fir-raba' jikluh it-tajr tal-ajru."

U tassew, qatt ħadd bħal Aħab ma nbiegħ biex jagħmel il-ħażin f'għajnejn il-Mulej, billi martu Ġeżabel kienet issus warajh.

U l-qżież kollu li għamel billi mar wara l-idoli, bħalma għamlu l-Amurrin, li Alla kien keċċa minn quddiem ulied Iżrael.

Aħab, malli sama' dan il-kliem, ċarrat ħwejġu, libes xkora fuq il-laħam, sam, beda jorqod bl-ixkora fuqu, u kien jgħaddi ħiemed ħiemed.

U Alla kellem lil Elija, it-Tisbi, u qallu: "Rajt kif Aħab iċċekken quddiemi?

Għax iċċekken quddiemi, ma nġibx fuqu l-ħsara fi żmienu; imma fi żmien ibnu nġibha l-ħsara fuq il-familja tiegħu."


Ftehim bejn Aħab u Ġosafat

Għaddew tliet snin u ma kien hemm ebda gwerra bejn Iżrael u Aram.

Fit-tielet sena Ġosafat, sultan ta' Ġuda, niżel għand is-sultan ta' Iżrael.

U s-sultan ta' Iżrael qal lill-qaddejja tiegħu: "Ma tafux li Ramot-gilgħad hi tagħna, u aħna bi kwietna, għax ma naqbdux u neħduha minn idejn is-sultan ta' Aram?"

U qal lil Ġosafat: "Tiġi miegħi u naħbtu għal Ramot-gilgħad?"

Ġosafat wieġeb lis-sultan ta' Iżrael: "Lili qisni int; lill-poplu tiegħi qisu l-poplu tiegħek, iż-żwiemel tiegħi qishom iż-żwiemel tiegħek."

U Ġosafat qal lis-sultan ta' Iżrael: "Ħa nistħarrġu issa l-kelma tal-Mulej."

U s-sultan ta' Iżrael ġabar il-profeti, erba' mitt wieħed, u staqsiehom: "Immur naħbat għal Ramot-gilgħad jew nibqa' hawn?"

U huma wieġbu: "Itla', u jerħiha s-Sid f'idejn is-sultan."

U Ġosafat qal: "Ma għadx baqa' xi profeta tal-Mulej, biex nistaqsu lilu."

U s-sultan ta' Iżrael wieġeb lil Ġosafat: "Għad fadal ieħor biex nistaqsu lill-Mulej permezz tiegħu.

Imma jien nobogħdu għax qatt ma jħabbarli r-riżq, imma dejjem id-deni.

Dan hu Mikajja bin Imla."

U Ġosafat wieġeb: "Ma għandux jgħid hekk is-sultan."

U s-sultan ta' Iżrael sejjaħ lil wieħed mill-uffiċjali u qallu: "Ġib malajr lil Mikajja bin Imla."

Is-sultan ta' Iżrael u Ġosafat, sultan ta' Ġuda, kienu qegħdin bilqiegħda kull wieħed fuq it-tron tiegħu, it-tnejn libsin gala, fil-misraħ quddiem id-daħla tal-bieb ta' Samarija, u l-profeti kollha kienu jħabbru quddiemhom.

U Sedekija bin Kengħana għamel qrun tal-ħadid u qal: "Dan jgħid il-Mulej: 'B'dawn tidrob lil Aram sa ma ġġibhom fix-xejn.'

" U l-profeti lkoll bdew iħabbru l-istess u jgħidu: "Itla' għal Ramot-gilgħad, u r-riżq miegħek; għax il-Mulej jerħiha f'idejn is-sultan."

Il-messaġġier, li mar isejjaħ lil Mikajja, kellmu u qallu: "Ara, il-profeti lkoll kelma waħda jħabbru r-riżq tas-sultan.

Tkun mela l-kelma tiegħek bħall-kelma ta' kull wieħed minnhom, u ħabbar ir-risq."

U Mikajja wieġeb: "Daqs kemm hu ħaj il-Mulej, dak li jgħidli l-Mulej ngħidhulu."

U wasal għand is-sultan u s-sultan qallu: "Mikajja, immur naħbat għal Ramot-gilgħad, jew nibqgħu hawn?"

U hu wieġbu: "Itla', u r-riżq miegħek, il-Mulej jerħiha f'idejn is-sultan."

U s-sultan qallu: "Kemm-il darba għandi nġagħlek taħlef jien, biex ma tgħidlix ħlief is-sewwa f'isem il-Mulej?"

U l-profeta wieġeb: "Rajt lil Iżrael kollu mxerred fuq il-muntanji bħan-nagħaġ bla ragħaj, u l-Mulej qal: 'Ma għandhomx sidien dawn: ħa jerġgħu bis-sliem kulħadd għal daru!"

U s-sultan ta' Iżrael qal lil Ġosafat: "Ma għedtlikx jien, li mhux se jħabbarli r-riżq imma d-deni?"

Imma l-profeta qal: "Mela isma' l-kelma tal-Mulej: 'Jien rajt lill-Mulej bilqiegħda fuq it-tron tiegħu , u l-eżerċti kollha tas-sema qegħdin fuq il-lemin u fuq ix-xellug tiegħu.

U l-Mulej qal: 'Min se jqarraq b'Aħab biex jitla', u jibqa' mejjet f'Ramot-gilgħad?'

U min wieġeb ħaġa, u min oħra.

Imbagħad ħareġ spirtu u ppreżenta ruħu quddiem il-Mulej, u qallu: 'Jiena nqarraq bih.'

U l-Mulej staqsieh: 'Biex?'

U dak wieġeb: 'Jien noħroġ u nkun l-ispirtu tal-gideb fuq fomm il-profeti tiegħu kollha.'

U wieġbu: 'Int tqarraq bih u tirbaħ żgur, mur u agħmel hekk.'

U issa, ara, il-Mulej qiegħed l-ispirtu tal-gideb fuq fomm dawn il-profeti kollha tiegħek, u l-Mulej qatagħha li jibgħatlek id-deni."

U resaq Sedekija bin Kengħana, u ta daqqa ta' ħarta lil Mikajja u qallu: "Kif inhi din li l-ispirtu tal-Mulej għadda mingħandi biex ikellem lilek?"

"U wieġbu Mikajja: "Għad tarah int stess dak in-nhar li tibda tiġri minn kamra għal oħra tfittex tistaħba."

U s-sultan ta' Iżrael qal: "Aqbad lil Mikajja, u ħudu għand Amon, prinċep tal-belt, u Ġowas, bin is-sultan, u għidilhom: 'Dan jordna s-sultan: Ixħtu lil dan fil-ħabs, u itimgħuh bi ftit ħobż u ilma, sakemm nerġa' lura bis-sliem.'

" U Mikajja qal: "Jekk int terġa' lura bis-sliem, ma jkunx tkellem il-Mulej bija."

U ssokta: "Isimgħu, ilkoll kemm intom, ġnus!"

U s-sultan ta' Iżrael u Ġosafat, sultan ta' Ġuda, telgħu għal Ramot-gilgħad.

U s-sultan ta' Iżrael qal lil Ġosafat: "Se nbiddel ħwejġi qabel ma niġi għall-battalja; iżda inti ibqa' bi ħwejġek."

U s-sultan ta' Iżrael biddel ħwejġu, u mar għall-battalja.

U s-sultan ta' Aram ordna lit-tnejn u tletin fizzjal tal-karrijiet tiegħu, u qalilhom: "Titqabdux maż-żgħir u l-kbir, imma fittxu lis-sultan ta' Iżrael biss."

U ġara li malli l-fizzjali tal-karrijiet lemħu lil Ġosafat qalu: "Dak hu s-sultan ta' Iżrael."

U daru biex jaħbtu għalih; imma Ġosafat beda jgħajjat.

Xħin il-fizzjali tal-karrijiet raw li ma kienx is-sultan ta' Iżrael, reġgħu lura minnu.

U wieħed ġibed il-qaws bl-addoċċ, u laqat is-sultan ta' Iżrael bejn il-malji u l-kurazza.

U dan qal lis-sewwieq tal-karru: "Dawwar idejk u oħroġni 'l barra mill-kamp għax qiegħed inħossni ħażin."

U dakinhar il-battalja ħraxet, u s-sultan żammewh wieqaf fuq il-karru tiegħu biswit Aram il-jum kollu, u miet filgħaxija, u d-demm tal-ferita baqa' jċarċar mal-karru.

Hi u nieżla x-xemx, ġriet għajta mal-kamp kollu: "Kulħadd lejn beltu, u kulħadd għal pajjiżu."

U s-sultan miet.

Imbagħad marru s-Samarija, u difnu lis-sultan f'Samarija.

Ħaslu l-karru fl-għadira tas-Samarija, u l-klieb lagħqu demmu; u nħaslu fiha n-nisa żienja, skont ma kien tkellem il-Mulej.

U l-bqija tal-ġrajja ta' Aħab u kulma kien għamel, il-palazz tal-avorju li kien tella', u l-bliet kollha li kien bena, kollha huma miktuba fi Ktieb il-Ġrajja tas-Slaten ta' Iżrael.

U Aħab strieħ ma' missirijietu, u beda jsaltan floku ibnu Aħażija.

Ġosafat, sultan ta' Ġuda

U Ġosafat bin Asa beda jsaltan fuq Ġuda fir-raba' sena ta' Aħab, sultan ta' Iżrael.

U Ġosafat kellu ħamsa u tletin sena meta beda jsaltan, u saltan f'Ġerusalemm għal ħamsa u għoxrin sena.

Ommu kien jisimha Għażuba, bint Silħi.

U mexa għalkollox fit-triq ta' Asa missieru, bla ma tbiegħed xejn minnha; u għamel dak li kien jogħġob lill-Mulej.

Imma ma qeridx is-santwarji, u l-poplu baqa' joffri s-sagrifiċċji u l-inċens fis-santwarji.

Ġosafat kien dejjem fil-paċi mas-sultan ta' Iżrael.

U l-bqija tal-ġrajja ta' Ġosafat, u r-rebħiet li għamel u l-gwerer li ġġieled, jinsabu miktuba fi Ktieb il-Ġrajja tas-Slaten ta' Ġuda.

Qered ukoll mill-pajjiż l-irġiel prostituti tas-santwarji, li kien għad fadal fi żmien Asa, missieru.

Ma kienx hemm sultan f'Edom, imma kien isaltan reġġent: għalhekk Ġosafat bena iġfna ta' Tarsis biex imorru f'Ofir ifittxu d-deheb, iżda ma marrux għax l-iġfna tfarrku f'Għesjon-geber.

Imbagħad Aħażija bin Aħab qal lil Ġosafat: "Ħa jmorru l-qaddejja tiegħi mal-qaddejja tiegħek fl-iġfien."

Imma Ġosafat ma riedx.

U Ġosafat strieħ ma' missirijietu, u difnuh ma' missirijietu fil-belt ta' David missieru, u daħal isaltan floku Ġeħoram, ibnu.

Aħażija, sultan ta' Iżrael

Aħażija bin Aħab beda jsaltan fuq Iżrael f'Samarija fis-sbatax-il sena ta' Ġosafat, sultan ta' Ġuda, u dam isaltan fuq Iżrael sentejn.

U għamel il-ħażin f'għajnejn il-Mulej, u qabad it-triq ta' missieru, u t-triq ta' ommu, u t-triq ta' Ġerobogħam bin Nebat, li waqqa' lil Iżrael fid-dnub.

U kien jaqdi lil Bagħal u jinżel quddiemu wiċċu fl-art, u għaddab lill-Mulej, Alla ta' Iżrael, bħalma kien jagħmel missieru.


IT-TIENI KTIEB TAS-SLATEN

Ħarsa ħafifa lejn il-ktieb

Il-ktieb tas-Slaten hu oriġinarjament it-tieni parti minn ktieb wieħed li nqasam fi tnejn billi kien twil wisq biex joqgħod f'parċmina waħda.

It-Tieni Ktieb tas-Slaten ikompli jirrakkontalna l-istorja tas-saltniet separati ta' Iżrael u Ġuda.

Dan il-ktieb għandu żewġ taqsimiet prinċipali.

L-ewwel sbatax-il kapitlu huma l-ġrajja taż-żewġ saltniet sakemm fis-sena QK, is-Saltna ta' Iżrael inħakmet mill-Assirja, il-belt kapitali tagħha, is-Samarija, kienet meqruda għalkollox, u l-poplu ttieħed fil-jasar.

Hekk baqa' biss is-Saltna ta' Ġuda.

L-istess xorti messet lis-saltna tan-Nofsinhar meta l-eżerċti tas-Sultan Nabukodonosor assedjaw il-belt ta' Ġerusalemm u qerduha għalkollox.

Il-poplu ta' Ġuda, ħlief ftit, inġarru fl-eżilju fil-Babilonja.

Il-ftit uħud li baqgħu fl-art ta' Ġuda sabu ruħhom taħt it-tmexxija tal-Gvernatur Gedalija, bniedem magħżul minn Nabukodonosor innifsu.

Fl-aħħar tal-ktieb jibda jidher xaqq ta' dawl u tama għall-futur tas-saltna.

Joħroġ ċar minn dan il-ktieb, li l-poplu għadda mit-tbatija ta' dawn iż-żminijiet iebsa għaliex kontinwament tbiegħed minn Alla u dar għall-idoli.

Imma Alla baqa' jiġri wara l-poplu tiegħu billi bagħat profeti li jwissuh jerġa' lura.

Fl-aħħar wasal il-kastig, u ż-żewġ saltniet spiċċaw imkissra.

Il-qerda ta' Ġerusalemm hu mument storiku ta' importanza kbira għall-ħajja ta' Iżrael.

Il-ktieb stess jispjega r-raġuni għad-diżastru li seħħ.

Dan ġara minħabba l-korla tal-Mulej kontra Ġerusalemm u Ġuda, sa ma warrabhom minn quddiem wiċċu ( , ).

It-taqsim tal-ktieb

Is-saltna maqsuma ( , — , )

Il-Profeta Eliżew ( , — , )

Is-slaten ta' Ġuda u ta' Iżrael ( , — , )

Il-waqgħa tas-Samarija ( , - )

Is-saltna ta' Ġuda ( , — , )

Minn Ħeżekija sa Ġosija ( , — , )

Ir-renju ta' Ġosija ( , — , )

L-aħħar slaten ta' Ġuda ( , — , )

Il-waqgħa ta' Ġerusalemm ( , - )


Aħażija jfittex lil Bagħal-żebub

Wara l-mewt ta' Aħab, Mowab qam kontra Iżrael.

Aħażija waqa' mit-tieqa tal-għorfa tiegħu f'Samarija u weġġa'.

U bagħat messaġġiera u qalilhom: "Morru u staqsu lil Bagħal-żebub , alla ta' Għekron, jekk iniex se nfiq minn din il-marda."

U l-anġlu tal-Mulej qal lil Elija, it-Tisbi: "Qum u itla' ltaqa' mal-messaġġiera tas-sultan tas-Samarija, u għidilhom: 'Jaqaw ma hemmx Alla f'Iżrael, biex intom sejrin tistaqsu lil Bagħal-żebub, alla ta' Għekron?

Għalhekk dan jgħid il-Mulej: Il-mitraħ li nxħett fuqu ma tinżilx minnu, għax int se tmut żgur.'

" U Elija telaq.

U l-messaġġiera reġgħu lura u s-sultan staqsiehom: "Għala rġajtu lura?"

U huma weġbuh: "Ġie raġel jilqagħna u qalilna: 'Aqbdu u morru lura għand is-sultan li bagħatkom u għidulu: 'Dan jgħid il-Mulej: Ma hemmx Alla, biex int bgħatt tistaqsi lil Bagħal-żebub, alla ta' Għekron?

Għalhekk il-mitraħ li nxħett fuqu ma tinżilx minnu, għax se tmut żgur.'

" U staqsiehom: "X'bixra ta' bniedem kien ir-raġel li ġie jilqagħkom u qalilkom dan il-kliem?"

U huma wieġbu: "Kien raġel liebes mantar tax-xagħar , u mħażżem bi ħżiem tal-ġild ma' qaddu."

U hu qalilhom: "Elija, it-Tisbi!"

U bagħatlu fizzjal ta' ħamsin bil-ħamsin raġel miegħu; u tala' għalih, u hemm kien Elija bilqiegħda fuq il-quċċata tal-muntanja, u dak qallu: "Bniedem ta' Alla, is-sultan qallek: 'Inżel.'

" U Elija wieġeb lill-fizzjal tal-ħamsin u qallu: "Jekk jien bniedem ta' Alla, ħa jinżel nar mis-sema, u jibla' lilek u l-ħamsin tiegħek."

U niżel nar mis-sema u qered lilu u l-ħamsin tiegħu.

U s-sultan raġa' bagħatlu fizzjal ieħor ta' ħamsin, bil-ħamsin raġel tiegħu, u dan tala' u qallu: "Bniedem ta' Alla, dan jgħid is-sultan: 'Fittex inżel minn fuq il-muntanja.'

" U Elija wieġeb u qallu: "Jekk jien bniedem ta' Alla, ħa jinżel nar mis-sema, u jibla' lilek u l-ħamsin tiegħek."

U niżel in-nar ta' Alla mis-sema, u qered lilu u l-ħamsin tiegħu.

U raġa' bagħatlu t-tielet fizzjal ta' ħamsin bil-ħamsin tiegħu.

U t-tielet fizzjal tala', u malli wasal niżel għarkupptejh quddiem Elija, u talbu bil-ħniena u qallu: "Bniedem ta' Alla, ħa tkun għażiża f'għajnejk ħajti u ħajjet dawn il-qaddejja tiegħek.

Ara, niżel nar mis-sema u qered iż-żewġ fizzjali tal-ħamsin li ġew qabli u l-ħamsinijiet tagħhom, imma issa ħa tkun għażiża ħajti f'għajnejk."

U l-anġlu tal-Mulej kellem lil Elija: "Inżel miegħu, tibżax minnu."

U qam u niżel miegħu għal għand is-sultan.

U Elija qallu: "Dan jgħid il-Mulej: Int bgħatt messaġġiera jistaqsu lil Bagħal-żebub, alla ta' Għekron, bħallikieku ma kienx hemm Alla f'Iżrael biex tistaqsuh kelmtu; għalhekk il-mitraħ li nxħett fuqu ma tinżilx minnu, għax se tmut żgur."

U Aħażija miet skont il-kelma tal-Mulej li qal Elija, u beda jsaltan floku ħuh Ġeħoram , fit-tieni sena ta' Ġeħoram bin Ġosafat, sultan ta' Ġuda, għax ma kellux ulied.

U l-bqija tal-ġrajja ta' Aħażija u kulma għamel huma miktuba fi Ktieb il-Ġrajja tas-Slaten ta' Iżrael.